qundao/data-zh-poetry huggingface dataset:
牧
作者：黄公辅
朝代：明

蒙茸草色绿莎尖，策犊相呼群侣添。戴笠披蓑闲趣适，眠云坐荫湿痕粘。许由忘械承流饮，宁戚有怀扣角占。怪底年来歧路险，几能踏月归垂帘。
玄从洞
作者：黄公辅
朝代：明

策急马蹄轻，看看近郡城。探奇寻石洞，采胜惬游情。不用五丁凿，自然双柱擎。虚堂排宴饮，暮霭湿前程。
生日
作者：黄公辅
朝代：明

七十馀年六月期，每逢此日辄生疑。数椽亭就闲抛掷，三尺蓑成久未披。蛱蝶飞飞难入梦，鸥凫泛泛欲依谁。昨非虽觉非犹甚，今日还须到几时。
生日和香山侄孙
作者：黄公辅
朝代：明

掩映榴花艳暑天，漫留佳客酌蔬筵。方惭设矢悬弧意，敢谓呼羊叱石仙。木屐葵蓑聊自老，白云红日可高眠。乾坤容我闲方得，濯足村前有碧川。
甲申元日早起示儿孙
作者：黄公辅
朝代：明

柳缀轻烟渐搴幢，条风淑气共相撞。韶华乍觉更新甲，野老依然是旧庞。浩荡君恩何处报，艰难世事几时降。闻鸡唤起儿曹辈，好个三涯在碧窗。
甲申守岁
作者：黄公辅
朝代：明

归来岁事两经阑，草野流光一钓竿。梅堤展舒新气色，江山辞谢旧严寒。起看星斗移何处，虽转干支岂自安。漫藉儿孙为半壁，不胜烦恼入椒盘。
甲申江门看竞渡
作者：黄公辅
朝代：明

习习薰风逗舫窗，飞凫白浪沸长江。莉花香扑霓裳调，山色晴侵艾虎缸。击楫中流谁祖逖，吠刁半夜寝毛尨。无端漫逐少年队，莫是痴心未肯降。
甲申登高时苦旱
作者：黄公辅
朝代：明

前山僻地也宽宽，与客相携坐月欢。兴剧但知怜晚翠，醉馀那问正谁冠。方贪秋色宜登眺，又觉松涛欲报寒。其奈桔槔随处是，黍禾未并茱萸看。
甲申除日见荔圃桃开
作者：黄公辅
朝代：明

信是流光去似蛇，梅花开后又桃花。花因节序催残腊，暖到枝头竟茁芽。任却玄英还造物，放开老眼阅年华。送年莫问谁醒醉，阮北阮南共一家。
癸未元旦
作者：黄公辅
朝代：明

解组归来一角巾，山中岁月又逢春。初开玉历看正朔，未许椒花笑老人。问柳犹凭双屐旧，团炉聊摘几蔬新。独怜同侣晨星似，谩逐少年索酒频。
登七星岩绝顶
作者：黄公辅
朝代：明

寻幽骋望认烟萝，郭外晴光散碧阿。露八层云星可摘，胜穷叠巘象为罗。瓷游汗漫闲方得，任受清凉兴转多。试问上方披衲者，炎蒸虽灼奈人何。
登无量寺
作者：黄公辅
朝代：明

青嶂如屏展画图，沿涯认塔径盘纡。放开眼界随云豁，拨尽烦襟与梵俱。有钵有衣诸相有，无台无树一尘无。年来久厌纷嚣障，始向山中觅苾刍。
登明子山亭憩五棱树下
作者：黄公辅
朝代：明

认云寻野趣，步屧烟萝轻。径曲疑无路，林深更有情。五棱垂幄翠，双眼入丹青。倚石方长啸，又闻啼鸟声。
登高郭伯从韵
作者：黄公辅
朝代：明

拉客携孙心若飞，席阴前岭话机微。岩光映酒烟凝紫，秋色留人暮未归。欲与黄花分逸致，凭将晚节傲斜晖。邻山呼马兴犹剧，醉影参差月上衣。
登黄鹤楼
作者：黄公辅
朝代：明

黄鹤高翔何处巅，尚留胜概亘长天。星罗万户依峗郭，水汇三湘荡碧烟。非借高人增绮阁，那凭远眺忆飞仙。赏心会到忘言处，清籁稀微一笛先。
登黄鹤楼时闻流寇犯楚界速往常德
作者：黄公辅
朝代：明

峗峨高阁倚云巅，俯瞰长江水拍天。偶得登临舒望眼，恍从图画缀轻烟。风声疑是当年鹤，笛韵犹怀昔日仙。时事关情催棹急，中流击楫任谁先。
省閒乃侄韵
作者：黄公辅
朝代：明

洒落襟期处处春，秋风披拂矢弧辰。欲知老景庭前好，那向娱情膝下申。鹤舞桃翻闲里我，岚峰烟渚趋中人。年馀七十筹初数，一度秋光一度新。
看歧阳刘司寇
作者：黄公辅
朝代：明

踪迹各天梦里寻，此来正欲共谈心。岂知峻岭风涛起，使我交情感慨深。可是丰城藏宝剑，也应雷焕识龙镡。春来自是阳回日，不必凄其越鸟吟。
石首道中书所见
作者：黄公辅
朝代：明

朱明景物艳南讹，环绕长堤曲障河。日丽野花香扑面，风摇荷柄绿浮波。农人莳稻连云插，牧竖驱牛和鸟歌。试问车尘马足者，闲忙相比竟如何。
祭三兄墓
作者：黄公辅
朝代：明

青山环绕水悠悠，兄嫂栖魂宅兆幽。手勒碑阴为实录，万年奕叶长松楸。
祭先考妣墓因忆诸兄
作者：黄公辅
朝代：明

三年不扫小梅陇，想像先容是也非。四品宫袍君惠渥，一盘毛鬣子情微。松枝茂处闻啼鸟，云影开时见远晖。回念昔年扶衬侣，令人那不泪沾衣。
秋初
作者：黄公辅
朝代：明

新凉入户夜何其，况是悠悠有所思。乍简寒衣秋到早，久无乡信写来迟。月侵旅榻堪谁语，风卷愁心只自知。已觉宦情轻似叶，主恩何日是归时。
秋怀
作者：黄公辅
朝代：明

猎猎西风到海旁，怀人渐觉冷侵裳。梦中有路乡园去，圃里无情草色荒。老鹤宁同苍鹘喙，艳荷输却晚松香。饶他景物随时变，只把虚舟作野航。
秋闺十首
作者：黄公辅
朝代：明

九十平分白露瀼，月明东角又中央。夜长谱得相思调，迢递凭谁寄阿郎。月到花前碎影稀，相思两地共清辉。几回圆了又还缺，昨日花容今日非。天涯脩阻几间关，去雁同君今已还。暗想今宵良夜晨，有无归梦度家山。无聊独坐剔银缸，凉月欺人瞰碧窗。不敢推窗看月色，恐来对影空成双。晨起鸡声晓弄三，萧萧秋色遍东南。无心料理妆台事，闲却平时镜一函。飒飒秋风撼绣帏，庭前落叶故飞飞。停针忽见枝头鸟，认处相随向暮归。雁字横斜谱锦章，呼群嘹亮动回肠。来时即是去时路，一字何无到妾房。一种幽怀未可删，孤灯无语泪空潸。滴痕湿透临清帕，欲寄那人隔远山。悄悄西风落叶轻，不知客路若干程。若从梦里寻君去，可奈愁多梦不成。偶到篱边未忍归，秋光晴色共依依。蝶儿不解人心绪，只管花前逐队飞。
秋闺十首·其一
作者：黄公辅
朝代：明

九十平分白露瀼，月明东角又中央。夜长谱得相思调，迢递凭谁寄阿郎。
秋闺十首·其七
作者：黄公辅
朝代：明

雁字横斜谱锦章，呼群嘹亮动回肠。来时即是去时路，一字何无到妾房。
秋闺十首·其三
作者：黄公辅
朝代：明

天涯脩阻几间关，去雁同君今已还。暗想今宵良夜晨，有无归梦度家山。
秋闺十首·其九
作者：黄公辅
朝代：明

悄悄西风落叶轻，不知客路若干程。若从梦里寻君去，可奈愁多梦不成。
秋闺十首·其二
作者：黄公辅
朝代：明

月到花前碎影稀，相思两地共清辉。几回圆了又还缺，昨日花容今日非。
秋闺十首·其五
作者：黄公辅
朝代：明

晨起鸡声晓弄三，萧萧秋色遍东南。无心料理妆台事，闲却平时镜一函。
秋闺十首·其八
作者：黄公辅
朝代：明

一种幽怀未可删，孤灯无语泪空潸。滴痕湿透临清帕，欲寄那人隔远山。
秋闺十首·其六
作者：黄公辅
朝代：明

飒飒秋风撼绣帏，庭前落叶故飞飞。停针忽见枝头鸟，认处相随向暮归。
秋闺十首·其十
作者：黄公辅
朝代：明

偶到篱边未忍归，秋光晴色共依依。蝶儿不解人心绪，只管花前逐队飞。
秋闺十首·其四
作者：黄公辅
朝代：明

无聊独坐剔银缸，凉月欺人瞰碧窗。不敢推窗看月色，恐来对影空成双。
移镇辰阳杨司马饯于河洑寺
作者：黄公辅
朝代：明

流水纡回枕碧邱，丛林高处豁双眸。岚光远度晴峰翠，树影阴移法宇幽。暂托杯中消俗累，应知物外有天游。前驺无奈催行急，又向花源驿道脩。
立春
作者：黄公辅
朝代：明
体裁：诗

令转三阳雪势降，烟花明媚卷旌幢。
凭将弱柳舒青眼，度却和风到碧窗。
游踏香尘人两两，鸣流清韵鸟双双。
乡心忽觉随花发，谩把辛盘载酒缸。
立春
作者：黄公辅
朝代：明

令转三阳雪势降，烟花明媚捲旌幢。凭将弱柳舒青眼，度却和风到碧窗。游踏香尘人两两，鸣流清韵鸟双双。乡心忽觉随花发，谩把辛盘载酒缸。
端五怀诸兄弟
作者：黄公辅
朝代：明

五月扁舟滞异乡，时逢佳节倍堪伤。遥知兄弟相谈处，对酒薄樽少一觞。
端州别儿侄辈取道粤西之湖北
作者：黄公辅
朝代：明

维缆端城畔，徘徊未忍西。秋风云影乱，江雨柳容低。飒飒扬帆去，山山听鸟啼。衙斋看菊蕊，期尔武陵溪。
答区舅问病
作者：黄公辅
朝代：明

相思每于梦中寻，病里相思思转深。得雨池鱼翻细浪，喜晴粉蝶弄轻阴。蹉跎节序抛游屐，辜负春光满野林。已檄前山留晓翠，柴门半掩望君临。
答华阳王
作者：黄公辅
朝代：明

才华久矣擅淮南，芷韵兰情孰可参。雁羽纵横来鼎水，云花错落斗烟岚。惊人自昔苏惟二，贵纸于今左有三。遥想兔园春色好，向阳谁不醉清酣。
答汪和邱年兄寄惠佳刻
作者：黄公辅
朝代：明

一别春明十五年，各天消息却茫然。头颅相顾惭非旧，云树兴怀倍可怜。赖有飞鸿来朗水，喜看丽藻斗春妍。苍生属望今谁是，早晚蒲轮汉洞边。
答陈芬阁
作者：黄公辅
朝代：明

谩剪蓬蒿筑草堂，班荆笑语日舒长。天随偏得人称散，贺老那嫌自号狂。吾道交游凭意气，暮年兄弟共沧浪。高轩若肯频临况，须认云深薜荔墙。
统既孙添丁
作者：黄公辅
朝代：明

浩荡春风里，芝兰浥露时。一枝初发秀，九畹共争奇。淑气庭阶霭，祥光婺宿贻。吾家弓冶在，树德由来滋。
署中写怀
作者：黄公辅
朝代：明

料理官衙事几椿，夕阳斜挂紫微幢。陡然记起家庭事，恍似心头鹿子撞。半壁愁城攻不破，几重闷垒战难降。逍遥齐物都休说，独自攒眉对碧窗。
署中梅初开
作者：黄公辅
朝代：明

谁催春意入官衙，忽见庭梅已放花。几点如星疏有态，数枝斗雪澹无华。仙郎梦觉香风远，宿鸟栖群瘦骨斜。路隔衡阳无驿使，折来那得到仙家。
署中西番菊
作者：黄公辅
朝代：明

一种幽姿擅众芳，传来异域斗姚黄。偏逢冷露才舒艳，尤借寒霜为洗妆。逸致堪争陶令兴，孤英未许楚人尝。故园三径知何似，管领秋光锁夕阳。
署中闻临儿衡州诞子
作者：黄公辅
朝代：明

祖母宦游处，悬弧报好音。植根原自远，庭竹自成林。遗训诗书籍，承家清白心。他年应付尔，不必问籯金。
耕
作者：黄公辅
朝代：明

雨馀云色上犁尖，布谷催啼霢霂添。暖日暄风勤作息，尘容俗状不拖粘。肫蹄篝满西畴祝，鸡骨年丰野老占。还了租钱新酿熟，醉眠夜月枕萧帘。
耕夫
作者：黄公辅
朝代：明

一间茅屋傍田编，夫妇耕耘甚自便。当面青山云冉冉，比邻绿树鸟娟娟。繇来较是量非事，不到披蓑戴笠边。还却租钱魂梦稳，新醅初熟醉芳年。
腊月有感
作者：黄公辅
朝代：明

病后蹉跎又杪岁，不堪烽火警风烟。春光渐泄梅花候，寒色犹横雪霁天。景物因时知节序，世途何处是安便。一邱一壑无营垒，闲读蒙庄内外篇。
自述
作者：黄公辅
朝代：明

七十馀年蹇厄身，无端浮海伴征人。非因松菊荒畦径，其奈封疆起祲尘。刁斗月明惊旅梦，樯帆风影篆江滨。中流欸乃随波沸，好续铙歌答紫宸。
至日舟中
作者：黄公辅
朝代：明

葭管飞灰景物移，微阳昨夜渡江湄。朔风凛烈帆樯觉，暖气初回草木知。香圃梅花应有韵，客途柳色尚含姿。纷纷四牡驱驰急，那似沙边稳卧鸶。
舟中忆椿萱
作者：黄公辅
朝代：明

晚子依依膝下娱，七龄方始识之无。自知补拙惟韩线，敢谓投时有魏珠。三釜末由供菽水，二人何地答勤劬。梅山暂老龙鳞树，怅望白云夜月孤。
舟行
作者：黄公辅
朝代：明

一叶仅容身，青山过眼频。孤篷笼晚景，远水漾红鳞。历历朝还暮，纷纷客里人。天涯萍梗迹，何处可寻真。
舟过三水凝生韵
作者：黄公辅
朝代：明

扬帆逐队来，风急浪花开。因看溪边柳，还思圃里梅。水分三派港，云缀几重峐。快向春明道，黄金已筑台。
苦雨刘韵
作者：黄公辅
朝代：明

淫雨妒春颜，偏侵客舫间。浪迷来处岸，云暗望中山。聊借联舟话，稍舒逆旅颜。翻怜芦港里，渔艇一篙间。
英湘别四兄并陈东阳
作者：黄公辅
朝代：明

烟云没冈陵，惊闻北雁声。风寒姜被煖，棹急郭舟轻。相送日还日，分携情系情。他宵遥有忆，两地月同明。
荆门州借宿艾文学书室
作者：黄公辅
朝代：明

居虽城市里，自足远尘氛。树杪青浮霭，亭边翠逗云。梅输春色早，鸟语夕阳欣。偶得閒房憩，令人厌俗纷。
荆门道中
作者：黄公辅
朝代：明

日夕驱车底事忙，轻烟笼树淡山装。野花开遍斜侵径，阵阵乘风扑袖香。
荔圃亭成
作者：黄公辅
朝代：明

为耽林圃僻，砌筑傍方池。径曲延云入，亭虚任月移。位置只如此，心情自可知。风花谁管领，闲者是相宜。
荥王元夜招饮看珠灯烟火
作者：黄公辅
朝代：明

邸第招邀入画堂，日迟风暖属春王。花燃火树分梅艳，灯映明珠混月光。谁架虹桥来咫尺，恍从仙侣共相将。芳宵自是留人住，酣赏何辞夜未央。
落梅十首
作者：黄公辅
朝代：明

春雨霏霏为洗妆，玉妃何事逐风狂。岂怜旅邸寒窗寂，故遣清芬扑酒忙。素质为谁点额妆，翩翩斜下拂栏狂。看来颜色疑飞雪，引动骚人阁笔忙。淡淡芳姿不用妆，枝头飘洒触檐狂。香风阵阵侵书幌，影散阶前月也忙。雪里清标别样妆，江城一曲入歌狂。春情脉脉凭谁语，纵是罗浮梦亦忙。楚楚带云扮晓妆，无声下径鸟惊狂。花魁原是占春早，催得群芳趁雨忙。不与李桃斫艳妆，淩空逐队态何狂。云台缥缈馀香在，结实何肖粉蝶忙。横窗疏影月为妆，乍觉轻盈舞地狂。好向镜台探消息，蓁蓁其咏未须忙。寒斋五出懒新妆，一种风流斫雪狂。飞过墙东疏竹里，清香犹自著人忙。无奈东风妒素妆，纷纷如霰点苔狂。爱春三两多情鸟，衔上高枝唤侣忙。砑光帽舞催寒妆，满径飘香晚更狂。绿叶成阴还有子，探春仍许马蹄忙。
落梅十首·其一
作者：黄公辅
朝代：明

春雨霏霏为洗妆，玉妃何事逐风狂。岂怜旅邸寒窗寂，故遣清芬扑酒忙。
落梅十首·其七
作者：黄公辅
朝代：明

横窗疏影月为妆，乍觉轻盈舞地狂。好向镜台探消息，蓁蓁其咏未须忙。
落梅十首·其三
作者：黄公辅
朝代：明

淡淡芳姿不用妆，枝头飘洒触檐狂。香风阵阵侵书幌，影散阶前月也忙。
落梅十首·其九
作者：黄公辅
朝代：明

无奈东风妒素妆，纷纷如霰点苔狂。爱春三两多情鸟，衔上高枝唤侣忙。
落梅十首·其二
作者：黄公辅
朝代：明

素质为谁点额妆，翩翩斜下拂栏狂。看来颜色疑飞雪，引动骚人阁笔忙。
落梅十首·其五
作者：黄公辅
朝代：明

楚楚带云扮晓妆，无声下径鸟惊狂。花魁原是占春早，催得群芳趁雨忙。
落梅十首·其八
作者：黄公辅
朝代：明

寒斋五出懒新妆，一种风流斫雪狂。飞过墙东疏竹里，清香犹自著人忙。
落梅十首·其六
作者：黄公辅
朝代：明

不与李桃斫艳妆，淩空逐队态何狂。云台缥缈馀香在，结实何肖粉蝶忙。
落梅十首·其十
作者：黄公辅
朝代：明

砑光帽舞催寒妆，满径飘香晚更狂。绿叶成阴还有子，探春仍许马蹄忙。
落梅十首·其四
作者：黄公辅
朝代：明

雪里清标别样妆，江城一曲入歌狂。春情脉脉凭谁语，纵是罗浮梦亦忙。
蓝村舟中夜雨
作者：黄公辅
朝代：明

细雨泠泠滴短蓬，横空叆叇冽寒冲。旅途堪此凄其夜，赖有重裘可禦风。
衙内对雪
作者：黄公辅
朝代：明

客邸寒深万木凋，朝来树树缀银条。浑疑柳絮千番舞，别是春情一样娇。官况自甘东郭履，诗书那似灞河桥。儿童差解烹松茗，澹趣悠然啜一瓢。
衙内种桃
作者：黄公辅
朝代：明

夭桃趁雨带花移，疏影柔风舞弱枝。烂熳他年春色好，寻芳应有蝶蜂知。
衙斋春日偶成
作者：黄公辅
朝代：明

几日桃花雨，乍晴闻午鸡。穿花游蝶出，拂槛绿阴低。旅况尘情澹，乡心客梦迷。倚栏无限意，日影又窗西。
衙署观桃
作者：黄公辅
朝代：明

春光景物渐舒森，官舍园亭对碧岑。含露生香桃自媚，随风舞瓣蝶来寻。祇缘吏隐馀长日，得藉花茵坐夕阴。数片斜飞红点袂，依稀点入客边心。嫩碧柔香共郁森，无劳短屐陟遥岑。春深署里还堪赏，桃傍柳边正可寻。未问栽时谁氏手，且看开处满庭阴。去年花也今年似，两度悠悠节序心。澹荡风翻万绿森，载阳光景六亭岑。也知春色难关住，只在桃花不费寻。好与游蜂分嫩蕊，还同眠鹤共清阴。虽然冉冉风尘客，亦有渔人再问心。迟日桃花对柳森，光浮林杪翠连岑。香从风绪飘来远，趣向閒中静里寻。豁眼绛英兼绿叶，怡神高影又疏阴。乡园亦有桃花坞，一处看心两处心。双树桃开出格森，红妆丹脸映云岑。芳魂恐逐东风老，逸兴宜携北海寻。倚槛婆娑生远韵，满身重叠逗轻阴。衙斋传舍谁为主，只是烟霞物外心。
衙署观桃·其一
作者：黄公辅
朝代：明

春光景物渐舒森，官舍园亭对碧岑。含露生香桃自媚，随风舞瓣蝶来寻。祇缘吏隐馀长日，得藉花茵坐夕阴。数片斜飞红点袂，依稀点入客边心。
衙署观桃·其三
作者：黄公辅
朝代：明

澹荡风翻万绿森，载阳光景六亭岑。也知春色难关住，只在桃花不费寻。好与游蜂分嫩蕊，还同眠鹤共清阴。虽然冉冉风尘客，亦有渔人再问心。
衙署观桃·其二
作者：黄公辅
朝代：明

嫩碧柔香共郁森，无劳短屐陟遥岑。春深署里还堪赏，桃傍柳边正可寻。未问栽时谁氏手，且看开处满庭阴。去年花也今年似，两度悠悠节序心。
衙署观桃·其五
作者：黄公辅
朝代：明

双树桃开出格森，红妆丹脸映云岑。芳魂恐逐东风老，逸兴宜携北海寻。倚槛婆娑生远韵，满身重叠逗轻阴。衙斋传舍谁为主，只是烟霞物外心。
衙署观桃·其四
作者：黄公辅
朝代：明

迟日桃花对柳森，光浮林杪翠连岑。香从风绪飘来远，趣向閒中静里寻。豁眼绛英兼绿叶，怡神高影又疏阴。乡园亦有桃花坞，一处看心两处心。
衡山偶遇君常约游衡山不果
作者：黄公辅
朝代：明

两载分携阮北南，旅途邂逅两情酣。先将乡事询消息，随把名山共讨参。羡尔得从方外友，惭予犹策暑中骖。何时解脱名缰缚，挥麈悠悠不二谈。
衡山早行
作者：黄公辅
朝代：明

淩晨风拂袖，夏日暑全消。夹道千山碧，计程百里遥。频频闻格杰，历历度溪桥。最爱深乡里，可耕亦可樵。
衡州道中
作者：黄公辅
朝代：明

轮蹄逐逐楚天遥，历尽江山昼复宵。习习香花迎客媚，关关啼鸟挟春娇。也知夫仆劳驱马，争奈邮程促远镳。却羡岩隈三五老，披裘閒步野溪桥。
观音岩
作者：黄公辅
朝代：明

峭壁玲珑一洞开，半天幽筑两层台。逶迤石径深还入，荡漾扁舟去复来。灵叶座浮莲朵朵，宝珠盖滴蕊枚枚。烟霞缥缈凭高眺，收拾奚囊翠作堆。
访容素子不遇承腆贶答之
作者：黄公辅
朝代：明

清风明月夜，几度想襟期。本欲亲青壁，末繇炙紫芝。蓬蒿还野径，筐篚灿梅枝。迹远神弥迩，隰桑载咏而。
访容鼎子亲家承雅款赋谢
作者：黄公辅
朝代：明

疏狂老更甚，访戴泛轻航。祇以贪名胜，因之叩画堂。风翻荆树紫，月影凤毛长。交错觥筹急，留连夜色苍。
请告不允时陪巡长沙岁近除矣
作者：黄公辅
朝代：明

去腊此时逐武冈，星沙今日又何忙。已舒暖意归杨柳，犹觉寒风透客裳。白发岂牵三尺绶，青山频结九回肠。告休未得如初愿，一片乡心度夕阳。
请告致仕
作者：黄公辅
朝代：明

三十年来戴主恩，匡时无略滥薇垣。引年非是耽幽谷，揣分正宜返故园。一纸陈情呈法座，九霄甘雨望王言。圣明倘肯怜疏拙，白发栖迟有阮村。
诸侄行绘荔圃长春图各有题咏兼榼酒过酌有歌姬在坐
作者：黄公辅
朝代：明

携壶相访鹤先知，人懒云深扫径迟。不用莲花开顷刻，只图荔树傲寒威。轻风拂座翻霓羽，淡月浮杯映黛眉。醉后林塘还散步，共看花木竞蕤葳。
豫儿归
作者：黄公辅
朝代：明

越历关山到膝前，如何家累又相牵。依依未悉趋庭语，逐逐况逢溽暑天。到处米珠时事异，望来江树暮云连。苍茫归路回肠绕，弄日计程阮水边。
贺兵道叶六桐父母生日
作者：黄公辅
朝代：明

悠悠鼓角靖边氛，闲却如林虎豹群。暖人梅花春色早，风清画戟鹤声闻。剑光夜丽弧南象，关气朝明楚北云。华祝欢腾千万户，凤毛更羡映斓文。
贺容子宽表弟泮游
作者：黄公辅
朝代：明

自是骅骝侣，初翻碧玉蹄。吴门如练匹，紫水似风嘶。从此驰天路，还须饰月题。金台方市骏，任尔杏园西。
贺小泽梁学培进庠
作者：黄公辅
朝代：明

门前流水碧漫漫，久育灵鲲长羽翰。乍见泮池鱼露角，还期溟海翮高抟。若非破浪乘风志，谁作中流击楫看。阅世莫言知遇晚，临渊宜羡网正宽。
贺顺堂表伯兄八十八
作者：黄公辅
朝代：明

何处阆风淑气翔，有人白鹿共班行。八逢丙岁神弥壮，一揽春风景倍昌。勿讶齐眉怜德耀，尤誇点颔比汾阳。为叮绕膝承颜者，好把勤劬菽水将。
赋得芝兰玉树谢养元老郎君泮游
作者：黄公辅
朝代：明

善果培根厚，繁枝浥露溥。庭垂阴是杏，阶馥树为兰。风神通楚畹，韵致映琅玕。淡质英初放，异香向日攒。
赋赠容贞子因怀其先君旧约
作者：黄公辅
朝代：明

久负登临屐，到来意豁然。池浮林影渺，山逗翠岚连。笑语青天外，閒情古木前。回思畴昔约，翘首白云巅。
赍捧事竣出京
作者：黄公辅
朝代：明

二十馀年戴主身，迂疏已历四朝臣。情依魏阙勤三祝，马出都门又一春。自顾青萍堪莞笑，如何白发尚风尘。商量讨个安便处，除是园林物外人。微名薄禄总君身，宠异无分远近臣。龙衮辞时披晓日，马蹄快处踏新春。树边啼鸟迎行迹，眼底流光逐路尘。回首玉宸天渐远，关山仍是未閒人。
赍捧事竣出京·其一
作者：黄公辅
朝代：明

二十馀年戴主身，迂疏已历四朝臣。情依魏阙勤三祝，马出都门又一春。自顾青萍堪莞笑，如何白发尚风尘。商量讨个安便处，除是园林物外人。
赍捧事竣出京·其二
作者：黄公辅
朝代：明

微名薄禄总君身，宠异无分远近臣。龙衮辞时披晓日，马蹄快处踏新春。树边啼鸟迎行迹，眼底流光逐路尘。回首玉宸天渐远，关山仍是未閒人。
赍捧回任
作者：黄公辅
朝代：明

长途历尽几溪山，十月驰驱四月还。廿载重游京国地，五年三入武陵关。岸头榆柳生新色，洞口桃花认旧颜。花鸟三春看又过，更从何处遣痴顽。
赠别堪舆刘纶甫
作者：黄公辅
朝代：明

胸里何尘不扫除，天涯到处适吾庐。青山绿水恣游眺，淡霭闲云任卷舒。才得秋风披语座，何堪鸿雁唤离群。逢人若问山中叟，浊酒留宾只剪蔬。
赠启捷侄
作者：黄公辅
朝代：明

昔年共逐紫溪桥，旆拂梅花跃马骄。数十岁华容易迈，百千变态总难描。庭阶赖有兰枝馥，泉石聊凭松树招。此日山中堪避暑，倚云长啸傲尘嚣。
赠平若乃弟
作者：黄公辅
朝代：明

剡水悠悠一棹过，芬蒸兰味谱情多。季方高况星垂座，伯玉馀风雅入歌。无奈倦游惊岁月，遂令离恨动烟波。归家若问浮尘迹，已傍渔矶理钓蓑。
赠杨金山堪舆
作者：黄公辅
朝代：明

君家有秘诀，千古得真传。一剑横河岳，五仓会谷川。黄金凭法眼，绿树护新阡。不尽临歧意，注眸鸟外天。
赠陈司理貤封并之官乾州
作者：黄公辅
朝代：明

法曜辉腾福曜明，封章宠锡重持平。胸中素有筹边略，郢上今誇借箸名。勿以梁山多警燧，正凭刺史壮长城。出奇自昔推陈氏，传檄行看达帝京。
赴任哭四兄
作者：黄公辅
朝代：明

昔年之楚与兄同，今日犹如幻影中。东嘴池塘空梦草，西头花木冷芳丛。不堪原上鸣孤鹡，况复天涯逐远鸿。犹子依依那忍别，临歧挥泪泣无穷。
起程
作者：黄公辅
朝代：明

六月炎方酷，胡为事远征。缁尘犹未洗，行李又催程。为语园林长，暂为松菊盟。孤芳原耐老，他日共餐英。
转南台
作者：黄公辅
朝代：明

分符五载甘莱芜，世法何曾问有无。知遇幸逢鱼似水，和鸣遂觉鼓如桴。青骢谩策桓公辔，白简应模郑老图。柘浦民情尤可念，谁调瑟韵续焦梧。
辛巳元旦
作者：黄公辅
朝代：明

东风忽又遍天涯，柳色回春读易斋。辛巳编年开玉历，阳和际晓逼人怀。都将隔岁山川色，渐作新春景物排。鸣佩冲寒趋虎拜，皇龄期与祝圣谐。梗迹蹉跎天一涯，苍茫寒色度清斋。频窥镜里怜霜鬓，那禁春来怆旅怀。懒向风尘分醒醉，但随造物任安排。相思榆社团炉处，带晓鹒声隔树谐。
辛巳元旦·其一
作者：黄公辅
朝代：明

东风忽又遍天涯，柳色回春读易斋。辛巳编年开玉历，阳和际晓逼人怀。都将隔岁山川色，渐作新春景物排。鸣佩冲寒趋虎拜，皇龄期与祝圣谐。
辛巳元旦·其二
作者：黄公辅
朝代：明

梗迹蹉跎天一涯，苍茫寒色度清斋。频窥镜里怜霜鬓，那禁春来怆旅怀。懒向风尘分醒醉，但随造物任安排。相思榆社团炉处，带晓鹒声隔树谐。
辛巳除夕
作者：黄公辅
朝代：明

楚国悠悠八载淹，柏觞寥寂不成拈。孤灯依恋延残腊，疏雨飘萧拂画檐。久指翔鸿思郭瑀，未能栽柳学陶潜。隔宵便作明年计，雪鬓沾尘也自嫌。
辞朝赐宴
作者：黄公辅
朝代：明

曙色曈昽散禁城，凤楼高处晓钟鸣。春风照拂炉烟细，旭日光浮御道清。咫尺天颜瞻霁色，追随鹓序展葵情。微臣滥得承恩赐，金鉴何由答圣明。
辰州后阁偶成
作者：黄公辅
朝代：明

偶得公馀独倚栏，阴森花木媚人繁。薇开阁畔花翻紫，鸟弄枝头舌转端。借此差堪消溽暑，伊谁更与共盘桓。淩晨又向常城去，劳碌繇来只一官。
辰阳署中赏荼薇
作者：黄公辅
朝代：明

春寒犹未换春裳，熳烂花开过短墙。未许游蜂侵艳质，却教微雨洗红妆。衙斋凭尔留春驻，杯酒因之劝饮忙。况是剧谈同二阮，好将花事共平章。
辰阳道中赋得山溪如画
作者：黄公辅
朝代：明

造物天然一幅缣，溪流山峙画图兼。溪环山涧清音发，山挂溪云翠色添。摩诘不须天巧弄，恺之那用彩毫拈。千峰万壑看难尽，时有花香两袖黏。
过仙羊石
作者：黄公辅
朝代：明

奇石参差列岸边，嶙嶙高耸势相连。初平异术今何在，叱起群羊不用鞭。
过南桥铺步壁韵
作者：黄公辅
朝代：明

云绕青山水映桥，丛林夹道鸟声骄。不堪鼙鼓惊鸿渚，犹赖芃芃一望遥。
过常德杨侍御留饮曹郡伯在坐旋别去有稚童跪送于郊不知谁氏子也
作者：黄公辅
朝代：明

半载梦频频，重逢意转亲。昔为北道主，今作南来宾。父老谈时事，儿童恋旧人。苍茫又别去，何处不萦神。
过应城县被寇处
作者：黄公辅
朝代：明

昔是比邻共井闾，而今四望尽邱墟。野蒿凝露向人绿，都似含冤恋故居。
过建阳驿
作者：黄公辅
朝代：明

昔日民居今野花，烬馀寂寞两三家。凭谁为抚流离者，杜宇声中落暮霞。
过彭泽县
作者：黄公辅
朝代：明

石城苍壁倚岧峣，俯瞰长河抱郭遥。帆影萦烟随浪渺，山光入座带云飘。独怜呼马频惊鹤，何异督邮苦折腰。赋就归来松菊径，千秋谁不羡高标。
过梅关
作者：黄公辅
朝代：明

两袖西风疋马瘏，天涯行色正骎骎。未酬函谷弃繻志，浪笑王元好胜心。几处鸡鸣关月晓，一声猿啸洞云深。越南客子多秋兴，更把新吟付旧吟。
过梅岭
作者：黄公辅
朝代：明

峻岭逦途长，逶迤上碧冈。秦关留古刹，塞石辟康庄。马迹沿崖乱，梅花夹道香。白云频著眼，何处是家乡。
过沙水珠玑村
作者：黄公辅
朝代：明

长亭去路是珠玑，此日观风感黍离。编户村中人集处，摩肩道上马交驰。已无故老谈前事，那得新闻访旧支。遥忆先人曾赋此，百年泰运又还期。
过清远峡
作者：黄公辅
朝代：明

久谈清远峡，今始得纵眺。两岸立屏崖，层岩悬壁峭。古寺隐峰头，晓日出林杪。击鼓响自桴，钟应声更袅。爬江去悠悠，黄洞流淼淼。水急篙人忙，风狂涛浓绕。漠漠岩际云，嘤嘤树中鸟。过此景何穷，群胜看未了。
过衡阳闻竞渡声
作者：黄公辅
朝代：明

旅途忘节序，龙鼓一惊心。竞渡三湘俗，炎蒸五月深。未能休辙迹，复尔度高岑。倦鸟知何托，惟思返故林。
过袁中郎故居有忆小脩年兄
作者：黄公辅
朝代：明

诸袁名沸楚之南，郭外故居俯碧潭。柳色犹疑分角里，鸟声差似诵瞿昙。试看今日苞纹九，奚让当年凤侣三。兰籍萧条增感慨，式庐空自怅晴岚。
过郯城县步壁间韵
作者：黄公辅
朝代：明

问官古地鲁东旁，络绎轮蹄苦此乡。程促只因王事急，役疲总为驿途长。惟凭甘树垂阴茂，免使他乡笑鸟黄。圣主方殷民寞念，献图勿谓路茫茫。
过铜陵县
作者：黄公辅
朝代：明

先人携鹤处，长抱一江湾。水泻疑琴韵，鸟啼似雉闲。清白依稀在，弦歌想像间。低回无限意，引望翠云环。
迎春赋
作者：黄公辅
朝代：明

鼓角迎春闹市衢，看来三五步相趋。人看春也年年似，春阅人兮岁岁殊。浪说翠蛾横半额，那知白雪转盈腮。春来春去浑如此，臈酒何辞倒碧壶。
迎送阮抚两至白沙村
作者：黄公辅
朝代：明

冲寒两度到柴门，三五儿童坐竹根。门外垂杨堪系马，田边比屋自成村。篱笆不碍闲云入，樵侣时同野鹤浑。却笑去来车马客，他乡逐逐过朝昏。
送余舅归应试
作者：黄公辅
朝代：明

离家岁一更，旅邸共扬衡。言别风烟黯，思归羽翮轻。囊羞无所赠，道远有馀情。珠海鲲池阔，快登万里程。
送先室余氏夫人葬
作者：黄公辅
朝代：明

久雨云开乍放晴，乘流东下扁舟轻。龙章烜赫君王宠，彩旆辉煌谱籍情。四十馀年闺阃范，百千永世夜台扃。夕阳风卷松涛晚，潮去潮来护一茔。
送别赵叔良
作者：黄公辅
朝代：明

暌违岁籥几更端，异地相携叹路难。世界共怜山有浪，人情谁谓井无澜。寒来范叔袍何在，迹托逢盟冠已残。莫道江河去不返，海门试把汐潮看。难里相逢感慨馀，况当灯节月来初。老攀春色伤迟暮，倦向天涯赋卜居。赖有连城归赵璧，愧无一矢谢辽书。乍逢又别重搔首，十载离怀何处舒。
送别赵叔良·其一
作者：黄公辅
朝代：明

暌违岁籥几更端，异地相携叹路难。世界共怜山有浪，人情谁谓井无澜。寒来范叔袍何在，迹托逢盟冠已残。莫道江河去不返，海门试把汐潮看。
送别赵叔良·其二
作者：黄公辅
朝代：明

难里相逢感慨馀，况当灯节月来初。老攀春色伤迟暮，倦向天涯赋卜居。赖有连城归赵璧，愧无一矢谢辽书。乍逢又别重搔首，十载离怀何处舒。
送容亲家
作者：黄公辅
朝代：明

弃抛俗事读南华，分外何求毫末加。起踏花阴穿曲坞，还看凫影点平砂。树声鸟语供吟料，淡霭轻烟伴煮茶。薄采篱边十八种，居然风味老农家。
送尔觉归潮连
作者：黄公辅
朝代：明

家山缥缈梦飞腾，一剑冲寒到武陵。潮海苍松方傲雪，鼎城白鹤亦含冰。间关远棹空劳剡，寂寞闲衙却类僧。归去若询游子态，为言几度忆张鹰。
送春
作者：黄公辅
朝代：明

何处送春酒一杯，风为信使雨为媒。有期难作攀留计，莫语空登寂寞台。蝶绕篱边深缱绻，花浮水面重徘徊。相思直待梅花发，又是东君一度来。
途中午日忆家前韵
作者：黄公辅
朝代：明

迢遥怅望岭南云，三度蒲觞两地分。山色媚人行里见，蝉声噪午客边闻。为因马足风尘苦，转忆家园荔子芬。料得芳菲能待我，归来樽酒话南薰。
途中早起自叹
作者：黄公辅
朝代：明

轮蹄周岁掷流光，人事况逢重感伤。两度还家双泪眼，五年薄宦一湖湘。萧然驲舍残更梦，都向溪头度岭长。才得安眠又晓发，寒风烟雾共苍茫。
途中病起
作者：黄公辅
朝代：明

旅途一月病余身，何物玄工巧弄人。祇有真吾堪自觅，更将幻影与谁论。无穷永夜迢迢梦，都在故园曲曲滨。倘得圣明容我老，不将簪笏见垂纶。
途次怀唐谷
作者：黄公辅
朝代：明

久阔相携绪万端，那堪此日又征鞍。新莺声里天南北，倦马嘶来路杳漫。灯下清言茅店梦，月前孤影驿亭寒。殷勤不尽临歧语，都附江云渭树看。
道上写怀
作者：黄公辅
朝代：明

五载悠悠一武陵，吹竽鼓瑟笑何能。世途鞅掌情宁恋，故里烟光梦每腾。花色醉云眠石凳，莺声带月挂萝藤。依依南望眸何处，柳陌斜阳客思增。
遣价归
作者：黄公辅
朝代：明

开年闲数日，聊得写家书。句句思乡语，时时忆旧居。洞庭春浪稳，珠海暖云舒。归到阮山日，平安早寄予。
邵伯道上
作者：黄公辅
朝代：明

湖堤纡且远，夹道促游缰。翠浪平平展，轻帆个个扬。渔人归棹晚，牧竖歌声长。惟有脩途客，劳劳暮出疆。
邵陵别意七首 其一 舒慎庵
作者：黄公辅
朝代：明

自比幽岩鹤共飞，青田料得契玄机。一窝高卧尧夫乐，三载欣瞻德曜晖。时有庭枝翻绿袖，也无俗状溷渔矶。凭君醒我浮尘梦，始向烟霞觅所依。
邵陵别意七首 其七 百姓
作者：黄公辅
朝代：明

泽鸿那忍集惊飞，政拙惟期共息机。分外徒然增巧累，林中自足戴清辉。绿蓑青笠多长日，烟浦花村是稳矶。但把六箴勤付尔，朝昏佩服得归依。
邵陵别意七首 其三 彭澄源
作者：黄公辅
朝代：明

溟鲲健羽昔雄飞，鸥鸟于今共一机。萼楼高映增声价，兰谱光腾览德辉。试问投竿秋水老，可谁分坐绿苔矶。祇缘筮得天山兆，风笛离亭重恋依。
邵陵别意七首 其二 马益轩
作者：黄公辅
朝代：明

冥鸿迥尔逐高飞，早晚尘缘认静机。澬水烟恬渔唱晚，龙山月朗羽仪辉。白头青眼怜同调，黄菊苍松忆旧矶。别后弧南频引望，并州魂梦自依依。
邵陵别意七首 其五 府州县
作者：黄公辅
朝代：明

金风乍觉叶初飞，撩动蒪鲈物外机。为厌坭途尘鞅急，转思秋坞晚霞辉。有人天路驰骐足，便我园林坐钓矶。显晦行藏从此判，月梁颜色耿相依。
邵陵别意七首 其六 孝廉文学
作者：黄公辅
朝代：明

养翮图南任所飞，芹池飞跃有真机。秋光正好抟羊角，春色还看振凤辉。桃李参差争向日，丝纶早晚坐垂矶。临歧娓娓无多语，北阙东山各自依。
邵陵别意七首 其四 曾十洲
作者：黄公辅
朝代：明

红尘不到野堂飞，何幸亲承杜德机。北海杯领酣独醉，南窗日就枕馀辉。相将栽柳拈花手，指点栖云睡鹭矶。赋续归来成远别，双清阁上梦频依。
邵陵别意七首·舒慎庵
作者：黄公辅
朝代：明

自比幽岩鹤共飞，青田料得契玄机。一窝高卧尧夫乐，三载欣瞻德曜晖。时有庭枝翻绿袖，也无俗状溷渔矶。凭君醒我浮尘梦，始向烟霞觅所依。冥鸿迥尔逐高飞，早晚尘缘认静机。澬水烟恬渔唱晚，龙山月朗羽仪辉。白头青眼怜同调，黄菊苍松忆旧矶。别后弧南频引望，并州魂梦自依依。溟鲲健羽昔雄飞，鸥鸟于今共一机。萼楼高映增声价，兰谱光腾览德辉。试问投竿秋水老，可谁分坐绿苔矶。祇缘筮得天山兆，风笛离亭重恋依。红尘不到野堂飞，何幸亲承杜德机。北海杯领酣独醉，南窗日就枕馀辉。相将栽柳拈花手，指点栖云睡鹭矶。赋续归来成远别，双清阁上梦频依。金风乍觉叶初飞，撩动蒪鲈物外机。为厌坭途尘鞅急，转思秋坞晚霞辉。有人天路驰骐足，便我园林坐钓矶。显晦行藏从此判，月梁颜色耿相依。养翮图南任所飞，芹池飞跃有真机。秋光正好抟羊角，春色还看振凤辉。桃李参差争向日，丝纶早晚坐垂矶。临歧娓娓无多语，北阙东山各自依。泽鸿那忍集惊飞，政拙惟期共息机。分外徒然增巧累，林中自足戴清辉。绿蓑青笠多长日，烟浦花村是稳矶。但把六箴勤付尔，朝昏佩服得归依。
部院拨兵扫平土寇阮乡兵曾助堵截陈芬阁书来有义举之誉答之
作者：黄公辅
朝代：明

初衣赋就一篮舆，世事悠悠附太虚。岂谓鼓鼙惊泽鸟，遂令风鹤骇乡闾。高牙赖有雄威振，陇亩欣依化日锄。草野敢云干庙略，北窗赢得傲羲遽。
郯城道上
作者：黄公辅
朝代：明

马蹄北去几间关，落木萧萧雪点斑。一望平芜寒色里，数家茅屋夕阳间。忽闻野鸟呼群语，又见寒云傍岫还。因忆乡园风日好，梅花香满碧溪湾。
镜堂禅师重修龙兴寺祝圣宫鸣山先叔撰文未及登石忽三十载于兹偶搜出遗稿几成蝌蚪因为之勒募工镌之感赋
作者：黄公辅
朝代：明

乘风踏霭到丛林，秋霁晴岚挂碧岑。梵宇居然留佛念，■文恍尔见丹心。凭高虽有登临兴，搦管因之感慨深。赖有英灵长不灭，嵩呼千载效微谌。
长至
作者：黄公辅
朝代：明

子半回阳日，天涯景物催。瑞香含雪蕊，梅萼占春开。好藉鸟啼去，呼将腊意来。免从寒枕里，梦不到庭陔。
长至日阻风独酌
作者：黄公辅
朝代：明

石尤太不情，偏阁客边程。且把寂寥酒，来降觱发声。三杯醺未醒，一枕梦难成。望望天边去，心摇实似旌。
闰十一月十四日过望夫江
作者：黄公辅
朝代：明

悠悠江水去何长，昔日行人逗远方。猿鹤几回惊妾梦，望穷千里九回肠。
闻儿孙书声因而勉之
作者：黄公辅
朝代：明

世路未能便息肩，低徊故里好风烟。森森竹叶庭前秀，籍籍书声耳畔传。事业不离青策里，生涯还向紫宸边。图南我漫凭羊角，看尔扶摇共翥骞。
闻四兄养病
作者：黄公辅
朝代：明

别来已岁馀，雁影不堪疏。矍铄遥闻尔，陟冈差慰予。采薪乍有信，飞梦觉纷如。寄语阿咸子，殷勤问起居。
闻寇犯长沙蔡司理骂贼而殒
作者：黄公辅
朝代：明

何处非狂澜，汨罗黯渺漫。傅彤气贯日，秀实心悬丹。泪洒萱枝冷，恨飘熊阁寒。三闾知得友，千载二难看。
阅大计报
作者：黄公辅
朝代：明

三年计外吏，仕路一都卢。纵得逃时议，安知是坦途。如何堪执着，无亦任疏迂。自昔称贤者，争传二大夫。
阳台晚望山在汉川城外以候按台驻
作者：黄公辅
朝代：明

巀嶪孤峰倚碧霄，阳台旧迹几昏朝。水兼天去晴川渺，山度江来赤壁遥。四望烟光浮晚翠，数声啼鸟弄春娇。有无云雨都休问，且得半閒物外消。
阳朔晚泊
作者：黄公辅
朝代：明

四面巍峨石是山，半分翠色半江湾。舟从返照沙边系，鸟带斜阳树里还。望眼每穷峰巅外，快心只在水云间。相将故里无多路，好与凫鸥共等閒。
陆四兄双清亭登高
作者：黄公辅
朝代：明

古刹悬崖石磴蟠，淩空高阁锁霞丹。明山有客云间凤，萸酒论心楚畹兰。二水澄清秋漾碧，群峰凝紫晚生寒。前林归鸟斜阳里，无限关情漫倚栏。
陈芬阁过访
作者：黄公辅
朝代：明

欣逢胜友坐亭檐，别久相看白发添。逸趣都从闲况得，高谈那把世情拈。吐珠敲玉陈惊坐，傍柳随花夏不炎。更喜山中疏礼法，野人鸡黍未伤廉。晴花弄影拂虚檐，有客相过景色添。物态从他情外幻，风光且得眼前拈。柴门柳巷堪娱老，地僻林深可避炎。下榻不惊溪畔鸟，聊凭水月话清廉。
陈芬阁过访·其一
作者：黄公辅
朝代：明

欣逢胜友坐亭檐，别久相看白发添。逸趣都从闲况得，高谈那把世情拈。吐珠敲玉陈惊坐，傍柳随花夏不炎。更喜山中疏礼法，野人鸡黍未伤廉。
陈芬阁过访·其二
作者：黄公辅
朝代：明

晴花弄影拂虚檐，有客相过景色添。物态从他情外幻，风光且得眼前拈。柴门柳巷堪娱老，地僻林深可避炎。下榻不惊溪畔鸟，聊凭水月话清廉。
除夕二首
作者：黄公辅
朝代：明

翻遍历头岁已阑，楚天臈尽尚馀寒。儿童乞写宜春字，老仆勤修守岁盘。自是玄工分乙丙，将于午夜转支干。梅花独领春消息，岁岁年年一夜看。坐对青灯夜息阑，数声鼓角送残寒。每惊炮竹催年急，转羡园林淑景宽。家计未能逋事了，客途那得梦魂安。回思昨岁团栾处，星斗宁堪两地看。
除夕二首·其一
作者：黄公辅
朝代：明

翻遍历头岁已阑，楚天臈尽尚馀寒。儿童乞写宜春字，老仆勤修守岁盘。自是玄工分乙丙，将于午夜转支干。梅花独领春消息，岁岁年年一夜看。
除夕二首·其二
作者：黄公辅
朝代：明

坐对青灯夜息阑，数声鼓角送残寒。每惊炮竹催年急，转羡园林淑景宽。家计未能逋事了，客途那得梦魂安。回思昨岁团栾处，星斗宁堪两地看。
顺子召饮夜月问渡江干谩赋
作者：黄公辅
朝代：明

乍得下陈榻，开樽菊正妍。荀龙神自迥，庄马论尤玄。兴剧星浮斝，谈深月瞰筵。酣馀携月去，离念满归船。
顾义仲访余常德
作者：黄公辅
朝代：明

今昔交游感慨生，通家孔李重含情。其如鼎水难持赠，聊借秋风一棹轻。
顾常德请游德山
作者：黄公辅
朝代：明

画鹢乘流访德山，胜心高翥共跻攀。昆卢阁上钟声度，苍桂枝头鸟语闲。皓魄分辉侵燕席，红霞散彩入酡颜。不辞剪烛留连兴，携得秋光翠色还。
题北堂追慕草
作者：黄公辅
朝代：明

萱花其奈蚤零何，廿载慈容动寝吪。肠与日回形影吊，泪随笔落短长歌。诗能写慕诗难尽，思到无言思转多。想像圣俞曾护母，眸痕常在水流河。
题杨修龄先生遗卷
作者：黄公辅
朝代：明

能于真我觅真悰，因应如环任适从。忧国筹边皆实著，空花泡影总销镕。德山无复双游屐，手泽犹存半偈宗。知是灵通超起灭，令人千载想高踪。
题画
作者：黄公辅
朝代：明

碧树深森景色幽，悠悠世路更何求。道人自是忘机侣，满径烟霞物外收。
题竹林栖鹤图祝乐怡见九帙开一寿
作者：黄公辅
朝代：明

杜阮之山郁苍苍，杜溪之水洁而长。中多自发高年老，闾井优游聚一乡。八十有馀天佑我，九旬又一兄健强。西园翰墨平时事，北里林泉逸乐方。四月黄梅初夏永，满园绿竹纳微凉。闲云相与联朋好，野鹤时来共夕阳。乐意闲随云鹤舞，吟情或过咏沧浪。修翎独敛昂藏质，朱顶自全岁月长。舞鹤沧浪相掩映，吟情乐意共飘扬。怡怡不减芝田戏，恰恰如啼岛月光。踏月乘风寻伴侣，携孙呼子傲丛篁。烟霞喜狎鸥凫弄，机械还同汉阴忘。写入画图当辋水，彩衣翻影献霞觞。献觞赓和南飞曲，醉卧北窗是羲皇。我欲扁舟寻范蠡，五湖应得泛轻航。
马头山晚泊似景韵
作者：黄公辅
朝代：明

一叶乘流渐以东，临流归兴更无穷。翛然马迹车尘外，莞尔山情水意中。泛棹随波秋夜月，穿帘到枕蓼花风。家乡望处飞云渺，傍岸歌声闹客蓬。
驿舍早行
作者：黄公辅
朝代：明

四更忙栉浴，呼役复呼厨。星斗横霄汉，炬燎列径途。风高寒马足，露重湿衣襦。漫道官人苦，还怜赤脚夫。
黄澹岩中翰濂溪先生爱莲池小酌
作者：黄公辅
朝代：明

与客携樽避夏炎，莲池返照浪纤纤。遗风想像情何恨，馀韵低徊景可拈。香褪红芳翻碧沼，光浮霁色上疏帘。观莲若得莲中趣，濂即莲花花即濂。
龙头营夜泊步唐韵
作者：黄公辅
朝代：明

青溪风静碧涵天，明月穿篷伴夜眠。傍岸幽栖鸣络纬，声声偏入客船边。
龙榜看土镇
作者：黄公辅
朝代：明

逶迤步屐度山坳，半日偷閒俗可抛。喜有陇云知我意，相随芒履到衡茅。杯浮紫翠岚光漾，语带烟霞竹浪敲。未雨绸缪桑土计，长林归鸟稳栖巢。偶过前村几曲坳，斜风微雨乱云抛。天垂野色方离树，景绘秋容半在茅。鸟语无腔饶韵致，樵歌信口不推敲。土城筑就携壶酌，涧畔优游洗耳巢。
龙榜看土镇·其一
作者：黄公辅
朝代：明

逶迤步屐度山坳，半日偷閒俗可抛。喜有陇云知我意，相随芒履到衡茅。杯浮紫翠岚光漾，语带烟霞竹浪敲。未雨绸缪桑土计，长林归鸟稳栖巢。
龙榜看土镇·其二
作者：黄公辅
朝代：明

偶过前村几曲坳，斜风微雨乱云抛。天垂野色方离树，景绘秋容半在茅。鸟语无腔饶韵致，樵歌信口不推敲。土城筑就携壶酌，涧畔优游洗耳巢。
失题
作者：黄兰
朝代：明

虚度韶光八十秋，倦飞山鸟已还休。惭无袜线缝华衮，自剪蓑衣俯碧流。尺素免教来使急，閒心刚被野云留。更怜筋力难为礼，愿借溪山隐白头。
南溪泛舟憩黄大参溪馆
作者：黄凤翔
朝代：明
体裁：七言律诗

棹歌泛泛向沧洲，夹岸松阴为少留。看竹方园还问主，怀人雪夜独回舟。风摇细缆天新雨，潮涌空江月欲流。渔父矶头垂钓罢，可能从我五湖游。
告归发潞河作
作者：黄凤翔
朝代：明
体裁：古风

方朔恒苦饥，相如常病渴。明时许乞身，初衣辞魏阙。革车逐扁舟，长河接溟渤。舳舻争唱呼，鸥鹭閒出没。帆影日外落，棹歌津头歇。举酒酬暮云，卷帘对夜月。悠然万里心，顿与江天豁。
四时子夜歌
作者：黄凤翔
朝代：明
体裁：乐府曲辞

枝喧对语莺，堂巢双飞燕。良人一分袂，十载不相见。雪藕丝中断，采莲蒂复双。岂乏琅玕簟，含愁倚碧窗。独鹤警露鸣，寒螀啼彻曙。夜夜砧杵声，征衣寄何处。素霰风逾急，青灯火亦寒。不知羁旅地，形影双与单。
坐涧石
作者：黄凤翔
朝代：明
体裁：七言律诗

石榻苔茵倚翠岑，临流坐久落花深。水涵远岫千层影，风送轻云一片阴。狎鸟窥人如欲语，幽萝对我共无心。谁云海上蓬瀛隔，咫尺尊前便可寻。
夜泛钱塘江
作者：黄凤翔
朝代：明
体裁：古风

秋水澄似练，秋月明似镜。舣棹宿莽洲，夜见穿云磴。海门潮未生，江干波可泳。放舟纵所如，骋目千里净。恍若博望槎，上与天河映。渔火远微茫，棹唱近堪听。顿忘是客中，高发南楼咏。
大柳驿夜行
作者：黄凤翔
朝代：明
体裁：七言律诗

长安云树渺苍苍，岁暮驱驰疋马忙。日落暝烟迷野色，夜来残雪带寒光。数声犬吠乡村近，一径泥深道路长。忽望青灯悬古寺，迟回欲借远公房。
寄题东坞别业
作者：黄凤翔
朝代：明
体裁：七言律诗

槎江一曲水云多，竹坞荆扉拥碧莎。树挂罗浮烟外月，桥横沧海晚来波。芳亭雨歇閒鸥鹭，别沼秋深老芰荷。我向江山遥骋望，飞鸿近日少轻过。
寓潞河驿
作者：黄凤翔
朝代：明
体裁：古风

客路常苦长，曦晷常苦短。凄风日以急，归期日以缓。明发方戒途，须臾雪花满。寒鸦噪屋角，门外人迹罕。欲把掌中杯，羁孤无酒伴。去住各有时，吟啸自萧散。
山中
作者：黄凤翔
朝代：明
体裁：五言绝句

坐倚檐前树，卧听石罅泉。梦残莺唤醒，衣袂足云烟。
山村晚望
作者：黄凤翔
朝代：明
体裁：五言律诗

寂历孤村暮，柴门半落晖。云边飞鸟下，牛背牧童归。远寺钟初度，游人迹已稀。谁赓丛桂咏，待月露沾衣。
岩前方亭小坐
作者：黄凤翔
朝代：明
体裁：七言律诗

空亭谷口敞晴晖，迢递层岩一径微。翠壁丹崖开宝地，寒花细草拂荷衣。苔边云影僧频扫，松下棋声鸟不飞。选胜何须方外去，浮生到此已忘机。
平望舟中
作者：黄凤翔
朝代：明
体裁：古风

棹鼓喧阗催晓发，苍茫一水分吴越。云帆摇曳竞呼风，绮幕高攀犹见月。江干渔父正高眠，垂柳如丝系钓船。昨夜得鱼兼换酒，举杯一醉问青天。锦衣鼎食非吾事，明月清风若个边。
晓渡金溪
作者：黄凤翔
朝代：明
体裁：五言律诗

雨外堤痕合，溪头曙色分。断桥馀古木，杂树起朝云。水急人争渡，风微鹭逐群。武陵应不远，花径已纷纷。
暮泊剑浦
作者：黄凤翔
朝代：明
体裁：五言律诗

綵鹢方维缆，归乌正满林。岭云亲舍远，剑水客愁深。风急滩声乱，江空野色沈。萧条閒隐几，梦到北山岑。
涪江秋泛
作者：黄凤翔
朝代：明
体裁：古风

秋江雨过气萧爽，买棹夷犹成独往。鸥鹭高眠芳草洲，鳜鲈纷入渔人网。一声断雁凉飙来，十里平畴皎月上。瀛海湖生腾碧涛，阴崖木落振清响。乱流驾浪时张帆，避石穿桥力荡桨。浮白欢呼拚醉归，棹歌互答惬心赏。请君莫羡三岛游，老我今为五湖长。
秋声
作者：黄凤翔
朝代：明
体裁：五言排律

新秋凉似洗，噫气发清商。木落空山月，乌啼永夜霜。断云喧故雁，零露泣寒螀。戍角三城外，闺砧一水傍。天高声更远，院寂听偏长。悄悄悲秋客，徘徊正倚床。
落花
作者：黄凤翔
朝代：明
体裁：七言绝句

几树桃花次第开，残红零落晚风催。荒村寂寞无流水，不惹渔郎认路来。
蟋蟀
作者：黄凤翔
朝代：明
体裁：五言排律

莎鸡閒振羽，野外作秋声。为怯霜前冷，翻从屋角鸣。随风喧古壁，带月度虚楹。影向檐灯近，音飘砌叶轻。幽闺机上怨，孤馆客边情。夜静吟偏切，更阑梦不成。
西湖遇雨
作者：黄凤翔
朝代：明
体裁：古风

投鞭辞却垂阳路，箫鼓楼船天将暮。缓棹疏帘傍芰荷，清觞艳曲驯鸥鹭。水底冯夷喜欲迎，津头宓妃遥相顾。澹荡初飏少女风，苍茫忽拥栾巴雾。四野淜腾急雨来，中流欸乃奔涛怒。渺渺长湖鹢退飞，纷纷小艇人争渡。自笑生平乐事稀，欢娱此日亦堪妒。何须秉烛穷夜游，停桡且向空江住。
觉海石岩
作者：黄凤翔
朝代：明
体裁：古风

谁上鳌背山，凿开混沌窍。石髓烂如泥，石岩足清啸。寥廓迎朝晖，沈冥敛夕照。飞泉洒松篁，缘崖森萝茑。昼伴巢鹤眠，夜听寒猿叫。灵籁荡嚣氛，崇冈恣远眺。一壑閒云多，三杯开口笑。便欲瞰沧溟，共把陵阳钓。
除夜
作者：黄凤翔
朝代：明
体裁：古风

灵曜升旸谷，颓景泊桑榆。昏旦相推迁，不觉岁月徂。今夕是除夕，萍踪寄幽都。追想芳春时，屈指犹须臾。故园万里遥，乡书一字无。纵有屠苏酒，安得成欢娱。寒衾拥榻眠，残灯寂与俱。徬徨起视夜，守岁在玉除。
雨后山行·其一
作者：黄凤翔
朝代：明
体裁：五言绝句

步屧茂林下，朝来新雨歇。仰看碧雾流，俯顾苍苔滑。
雨后山行·其二
作者：黄凤翔
朝代：明
体裁：五言绝句

为爱岚光好，不辞衣履湿。岩头瀑布泉，百道飞流急。
同梁肯新云中侄游阴那山寺
作者：黄华
朝代：明

叠嶂凌空结化城，探奇共喜值新晴。山房月出夜摩界，云壑泉飞太古声。猿鸟中宵随衲定，松杉亭午伴经清。庭前柏子青青色，今昔何人同作盟。
宿馥公僧房
作者：黄华
朝代：明

方笠枯藤衲子装，间随巢燕寄僧房。花埋红雨当三月，城带青山入夕阳。古寺庭虚封薜荔，荒陵碑废上牛羊。桐阴话罢茶烟冷，又听钟声出上方。
灵谷山
作者：黄华旸
朝代：明
体裁：古风

群峰环抱灵山岑，四顾森森葱树林。南瞰旴江千水落，北峙匡庐万巘错。东连荆国古松楸，西临大川水悠悠。岭头尽是白云气，山腰惟见青岚沸。瀑布时从山半通，霞光日向林上封。墨池蚤拂山中雾，丹灶夜添仙掌露。自古登临推谢家，江山收尽何豪奢。迩来诸子登坛坐，飞笺属予相倡和。予家住在水之西，朝暮拱揖望翠微。愧我风尘多碌碌，瞻睇山兮一何毣。几时雅会集诸英，狂吟一阕风雨惊。
江南曲
作者：黄卯锡
朝代：明
体裁：五言绝句

郎去妾心愁，朝来独倚楼。片帆云外至，错认是郎舟。
庚午三月闻小警出城呈同年谭郡博仲和兼呈潘挥使
作者：黄印
朝代：明

振衣休整出城迟，泉石年来是故知。白发山人归老日，乾城老将得閒时。谋身于我真成愧，却虏今谁不解诗。台省未闻忧治世，春风何日到天涯。
过沙水村有感
作者：黄印
朝代：明
体裁：七言律诗

路逢人口说珠玑，沙水村前仍旧基。水木本源深有感，古人殊世路多歧。新亭不举伤春目，岘首垂成坠泪悲。回首壶山原草绿，白云晴日身迟迟。
途中纪事
作者：黄印
朝代：明

江山行目画中诗，吟弄风光只自知。穿破乱云飞水鸟，擘开红毯见江蓠。四时胜境逢春好，万古惊尘逐世驰。芳草天涯归未得，断肠游子旧时衣。
三关书事
作者：黄卿
朝代：明
体裁：七言绝句

限夷岩赴黄花岭，石壁重关雁度愁。直北萧萧才百里，黑山枯草尽边头。
三顾图
作者：黄卿
朝代：明
体裁：古风

昔人重绘画，解写高人迹。斯图三雄姿，一蛟两虎貘。凌空蹴山气，面带忧时色。山径匿车徒，中林收戈戟。苍冈松桂丛，衡茅卧龙宅。名并渭滨隐，才包管乐策。奸雄耀百战，帝胄一何厄。渴问渡海津，获假擎天力。一顾阻烟霞，再顾虚泉石。三顾罄虔恭，扫庐惬迎觌。坐谈定鼎足，慷慨分汉贼。驱驰许致身，鱼水欢莫逆。皎皎莘野聘，洒落协真契。两将本迅烈，宛宛同尊德。魏吴多健夫，俛首鹰犬食。历数有向背，汉疆难再辟。成败论豪杰，铅铁愈圭璧。寥寥旷千载，披轴三叹息。
与友人野饮
作者：黄卿
朝代：明
体裁：古风

登临客不速，相将步郊原。藉草谐嘉会，匏樽采薇荃。虫鸣时序改，既雨林芳鲜。绛云卷复舒，群山当目前。拾薪烹鸡黍，瓦釜支颓垣。远闻樵牧曲，倚和白云篇。物俭迹自雅，志洽物无牵。晷移索杖屦，中饮戒流连。
东郊
作者：黄卿
朝代：明
体裁：五言律诗

出郊常是懒，学旷近为真。润野当膏雨，闻莺偶仲春。入村须住步，隔水共招人。但恐桃源失，寻游岂厌频。
东门行
作者：黄卿
朝代：明
体裁：乐府曲辞

出东门茫茫，夹巷通衢孰指适。市廛多隐语，目视流波笑相测。持粟易农器，器少兵械多。南山有铁可采，无冶铁奈何。尔贾不我告实，但会诞黠。可知方不用矩，圆不用规，酒酺不及止何为。欲饴得檗，汲水成冰。彼人笑傲，予归以平。险阻密林，怅何高深。马驾缓行，猱轻以升。
临高台
作者：黄卿
朝代：明
体裁：乐府曲辞

临高台，俯槛前，有芳桂，芳以樛。河水浮槎望如舟，苍鹗云起翩以游。持丸击鹗祈我亲，寿千秋，依中流。
九日登北山寺钟楼
作者：黄卿
朝代：明
体裁：五言律诗

菊节寒留寺，钟楼早见山。客缘佳景至，僧共野云閒。秋鹘忽惊影，风鸿自缀班。尚思千仞塔，绝顶眺尘寰。
人日
作者：黄卿
朝代：明
体裁：五言律诗

人占逢七日，春立已三朝。岸柳催晨发，河澌并夜消。山犹含白雪，云自缀青霄。笑向闾阎说，熙雍赖圣朝。
元日
作者：黄卿
朝代：明
体裁：七言律诗

海国东风暖复轻，天鸡迎日报新正。儿童解逐斑衣舞，兄弟相依柏酒倾。半夜笙箫闻碧落，万家烟火启严城。野人惟有丰年望，先指农祥淑气生。
冬夜闻琴
作者：黄卿
朝代：明
体裁：七言律诗

沉沉道院冷侵衣，有客鸣琴傍翠微。古调悠扬玄鹤舞，新声寥亮白云飞。知音应是惭钟子，得意何须叹楚妃。弹罢夜深人不见，海天寒月下渔矶。
出自蓟北门行
作者：黄卿
朝代：明
体裁：乐府曲辞

蓟门连亭障，北望白草腓。尧封遗沟洫，秦塞何累累。征马饱苜蓿，干旌映珂鞿。铙吹风转急，狼烟腾复微。生饮鸊鹈血，戈剑莹生辉。撩揭男儿健，相逐誇戎衣。行行闻野哭，言寇掠且归。挺身出大漠，武士争追随。誓射天狼落，宁言貔虎威。问我驰驱志，庇民奠边陲。首功报幕府，将为刀笔欺。桓桓烈士恨，犒爵竟何为。
初风晴望
作者：黄卿
朝代：明
体裁：五言律诗

远望迟移午，馀寒立转温。闰催春有色，晴解冻无痕。柳暗青山郭，鸠鸣碧树村。幽人别有兴，不待百花繁。
卢沟桥
作者：黄卿
朝代：明
体裁：七言律诗

黄金台畔卧虹桥，神宇经营壮圣朝。薄海梯航通万国，经年车马彻中宵。山开雪石孤标峻，河爱风涛众壑遥。正是邦畿全盛日，两街楼馆沸笙箫。
又十六夜月
作者：黄卿
朝代：明
体裁：五言律诗

重玩怜秋度，持盈亦尔疑。金波如未减，皓魄稍升迟。寒动明河色，晴标永夜姿。一樽筹漏满，重订隔年期。
古别离
作者：黄卿
朝代：明
体裁：乐府曲辞

江南送别处，芙蓉遍池塘。江北送别处，青枫夹垂杨。折条不折萼，相对惜幽香。闺中怀征戍，临岐饯舶商。江楼高十仞，登眺渺苍苍。孔翠出岭巘，西骥入汉疆。旧侣亦慨恋，何况阻彼良。名都理征辔，迢迢道路长。道长何足惜，薄言添襦裳。今别愁在貌，古别郁中肠。四座且停咏，离弦弛莫张。愿吹箫与笛，招凤还梧冈。
咏怀·其一
作者：黄卿
朝代：明
体裁：古风

南山杳青霭，平野望岧峣。上有梧千尺，离奇郁干霄。高鸟凌风下，结构十围巢。饮啄静自足，烟露养羽毛。晴晦谁豫定，涟沤时自消。玄发夜中变，晨起空我劳。
咏怀·其二
作者：黄卿
朝代：明
体裁：古风

羽人携玉管，题我白云居。云水自夙愿，今兹急菑畬。东借养蚕谱，西借相牛书。闻占风雨好，所愿岂在馀。野兕不厌食，耕牛不厌癯。逸豫复焜耀，啧啧与我殊。
妾薄命
作者：黄卿
朝代：明
体裁：乐府曲辞

团团明月上，清辉射罗帷。春园百禽集，花卉舒荣滋。风敛闻弦管，履迹不能移。箜篌手巳涩，蟢子空来依。寻丈踰千里，韶光无还期。巫妪相女贵，骨法非蛾眉。玉貌岂相远，承恩分妍媸。婚嫁谁不择，出门那可知。连波去不远，王宋悲复悲。齐有化蝉女，卫有谷风诗。耕莫苦风雨，游莫苦路岐。青松无改色，谁望连理枝。
山中有怀寄知己
作者：黄卿
朝代：明
体裁：七言律诗

石屋依樵斸始成，忘机猿鹿解相迎。重名不羡陶弘景，多事还输向子平。招鹤独穿幽竹径，弹琴时听细泉声。旧游怅望征鸿远，欲寄白云百感生。
巫山高
作者：黄卿
朝代：明
体裁：乐府曲辞

巫山高，邈难量，望望隔云梦。江汉有舟楫，山深不可穷。珍璧与丹砂，穴深虎豹丛。田居有牖步有筇，无泛洪波兮，无登奇峰。
幽居·其一
作者：黄卿
朝代：明
体裁：古风

素业出郊坰，重揖幽栖庐。桑麻宜土脉，平畴便耕锄。涉涧玩清溜，引溪滋园蔬。杂芳间绿蓧，石磴垂蘼芜。白云没岩岫，苍岚忽有无。四时绝氛杂，樵木相招呼。松叶酿秫酒，野酌断瓜壶。猿鹿狎羔犊，白鸟集松梧。优游逾台榭，十亩等江湖。
幽居·其二
作者：黄卿
朝代：明
体裁：古风

夙爱沧洲阔，归来体力康。茅茨预绹索，薜萝结垣墙。奇石移当牖，修竹植成行。静较养鹤诀，博求术苓方。宛宛素志友，琴书在邻庄。野径恣迎访，啸咏对藜床。探赏遍林壑，登顿互扶将。虑淡中如腴，志宁日晷长。门前抚□鹭，游衍莫相忘。
拟今日良宴会
作者：黄卿
朝代：明
体裁：古风

今我何不乐，良朋自相招。园蔬涤清沼，瓦罍开醇醪。中席忽击筑，客起吹洞箫。赏音握我手，会意岂歌谣。远眺指仙岛，仰视杳丹霄。谁言羽翰捷，踟蹰对蓬蒿。
拟涉江采芙蓉
作者：黄卿
朝代：明
体裁：古风

海州有灵药，兼之华茝芷。我愿采且撷，结束寄知己。道路修且阻，行行隔江水。昔君遗素管，拂拭常在几。朗月瞻望同，停云空复尔。岂无杯酒欢，素心良如是。
拟西北有高楼
作者：黄卿
朝代：明
体裁：古风

北望郁峻极，层阁薄青冥。飞甍接山杪，帘箔凝明星。台陛不可蹑，杳然朱弦声。一鼓凉思起，转奏微霜零。倏疑素女调，转伤扊扅情。悠悠度缥缈，愿言彻泰清。音节何足异，感慨极平生。终当招鸿鹄，翩翩翔沧溟。
拟青青陵上柏
作者：黄卿
朝代：明
体裁：古风

营营花上蜂，栩栩园中蝶。浮生巳多勤，尔亦竞时节。日驭西赴急，同愿乐耆耋。良时坐朗晖，不游空自洁。名城多贵介，楼阁何岌嶪。宝马遍坊郭，会晏罗醇飶。盘桓尽岁华，岂复知愁绝。慷慨自无当，硁硁哂疏拙。
文会
作者：黄卿
朝代：明
体裁：五言律诗

禅房资丽泽，礼饮定蔬盘。有石堪攻玉，如金更臭兰。笑谈僧共坐，杖屦俗惊看。投老随黄绮，无心问汉官。
早春小圃桃花欲开
作者：黄卿
朝代：明
体裁：五言律诗

浸寻春到处，伫立小桃傍。纤锦分苞嫩，新脂几瓣香。依依如有恨，脉脉未成妆。此际堪临赏，翻嫌烂漫狂。
早梅
作者：黄卿
朝代：明
体裁：七言绝句

香飘琼萼一时新，斜月溶溶雪夜春。若向花中较风节，祗应箕颍伴高人。
春雪
作者：黄卿
朝代：明
体裁：古风

连朝微温云渐密，晓时飞雪宵转剧。细数六花半缺全，拥巷浮阶不胜屐。皃童竞走玩瑶华，白发田翁独叹啧。是时霢霂颇沾濡，腊前况已见三白。去年已日三尺强，上戕百果下损麦。玄冥成功寂已退，万类正仰三阳泽。幸尔流莺尚不来，即为早鸿念羽翮。溪南好事苍江翁，冒寒折简急邀客。共赏新林缀茎萼，莫待花殷方设席。酒酣风起日近晡，四望杲杲遥空碧。
晋白纻舞歌
作者：黄卿
朝代：明
体裁：乐府曲辞

名苑风和红粉飘，瑶席绣茵落翠翘。燕筝赵瑟按秦箫，齐著白纻解绮绡。轻袂宛转舞翛翛，躧步跃履折楚腰。对蹲转盼离复招，鸳鸯翩跹云影摇。吴蜀混一海澄清，徵歌选调咏太平。江南白纻机杼精，皎皎霜练致洛城。有美春服制初成，绚丽未知鹤羽轻。簪绂高会传金觥，愿主福寿山岳并。
晓钟
作者：黄卿
朝代：明
体裁：五言律诗

沧海跃灵起，蒲牢五夜鸣。星河分曙色，风雨约鸡声。度自楼台迥，听连鼓角清。晨光已今日，感慨万缘生。
暑夜微凉集东渚第
作者：黄卿
朝代：明
体裁：七言律诗

炎天诗社尚寻盟，鸣雨新堂太剧清。坐阅芳兰扶槛色，起临修竹满檐声。茗香冰碗觥筹静，绮席风帘剑履轻。凉夕含毫催四韵，阳春相对愧难成。
有所思
作者：黄卿
朝代：明
体裁：乐府曲辞

有所思，思无狂。独居扃户，意何飘扬。五岳伊迩，昆丘渺茫。愚公移山，河伯望洋。出入作息，岁时田桑。控马以绥，止水芳塘。蛛丝在檐，蚕丝在房。人生无羽翼，思远徒徬徨。
柳枝词·其一
作者：黄卿
朝代：明
体裁：词

园榭依依烟霭垂，习腰才熟较新眉。多情枝上金衣鸟，啼到朱帘欲夕时。
柳枝词·其一
作者：黄卿
朝代：明
体裁：词

罩水如烟万叶重，倚风飞絮晓茸茸。莫教吹落长河去，化作浮萍无定踪。
柳枝词·其二
作者：黄卿
朝代：明
体裁：词

欲比新杨笑脸开，闻歌折柳罢金杯。芰荷堤上常如簇，移向长亭亭下栽。
柳枝词·其二
作者：黄卿
朝代：明
体裁：词

画帘风动影丝丝，曳绿摇金昼景迟。睡起倚阑看蛱蝶，莺声只在最高枝。
洋溪逢渔父
作者：黄卿
朝代：明
体裁：五言律诗

城隐清溪曲，行逢沧海渔。常怜鱼鸟伴，莫道网纶疏。树色桥头径，鸥群柳下渠。长歌欸乃调，归棹入烟墟。
洛阳道
作者：黄卿
朝代：明
体裁：五言律诗

山川开巩洛，九日食中州。芳树夹驰道，奇花簇酒楼。衣冠盛祖饯，绮绣相追游。苏秦佩印日，车马去如流。
浮萍篇
作者：黄卿
朝代：明
体裁：乐府曲辞

秋水见浮萍，随波何菁菁。华不借黄壤，叶不附菰菱。萍生无根蒂，男儿重横行。浮云不可挽，紫骝骄欲腾。入山缚貔虎，蹈海斩鲵鲸。浮萍蔽波面，下有百尺鳣。萍流入江海，藻泛金沙滩。借问萍与藻，附托何偶然。健步自千里，不羡生羽翰。达人志远览，长路何足叹。
渑水田家·其一
作者：黄卿
朝代：明
体裁：古风

杨柳墟落尽，斜径傍鸣湍。芳荪绕蓬荜，高树出炊烟。南岭忽微雨，樵父扣柴关。稚子驱黄犊，荆布适葵荃。檐前积药草，桑下缚鱼竿。开栅放鸡鸭，竞啄红蓼滩。丁男早输税，老翁有欢颜。夕阳倒浊酒，浩歌击壤篇。
渑水田家·其二
作者：黄卿
朝代：明
体裁：古风

乡约咸礼逊，坐石叙情亲。相誇禾黍茂，复言子姓淳。女莫改结束，男莫厌耕耘。麻池通绿水，鸥鹭到衡门。城郭耀锦绮，机事奕局新。芳艳念摇落，驰驱有悲辛。春秋共社祀，竹筊祈土神。上言风雨顺，下言官长仁。俯仰同怡旷，岁晏烹鸡豚。
游宝峰寺
作者：黄卿
朝代：明
体裁：七言律诗

兰若登游开积翠，诸崖环拱郁嵯峨。殿云依树鹤秋唳，塔日穿林麝午过。异代金容雄上党，中天花雨洒漳河。凭师欲发珠林秘，北献蓬莱意如何。
满歌行
作者：黄卿
朝代：明
体裁：乐府曲辞

处世将择安，波翻山峻，事故多端。甘贫白首，进退知难。仰天见星，昏聚晓残。空怀不平，发怒冲冠。忽忽非少壮，富贵不可求。击膺隐形，巢父忘愁。吾将为宾，复称许由。哲人逝矣，将谁与俦。趋炎恶凉，遽尔飞腾。重义轻利，从善如登。毁誉在人，中心兢兢。泰否有时，君子循常。□□□□，□想多伤。董生下帷，法彼修藏。疏老散金，任彼徜徉。可行可止，切戒沽名。叹惜佳辰，酒味歌声。无尤无怨，何辱何荣。俯仰之间，遣兴舒情。当风秉烛，碌碌虚劳。乐不可极，会见霜毛。天长地久，恬养为高。
灵岩寺仙刻
作者：黄卿
朝代：明
体裁：古风

岱阴标名胜，古刹开秘迹。闻昔巨鹤栖，岩洞有题刻。孤亭览峰峦，伊谁移斯壁。蜿蜒紫姑书，复似仓颉画。壮士掷戈剑，鸷隼舒羽翼。烟藤维乔柯，寒崖蛰虺蜴。僧言毛中书，留宿临兹石。人间自好奇，纷纷远登陟。青山须呵护，风雨恐灭迹。
燕台曲
作者：黄卿
朝代：明
体裁：古风

燕王台映云山苍，阖闾晨启金辉煌。清扬一人何时别，宝装跃马来观光。易水潋滟西山青，春风紫陌繁花明。御柳萦烟千万缕，绿窗晓梦闻流莺。窗外睍睆去不留，上苑笙簧调歌喉。邯郸舞队吴娃馆，锦叠青楼珠帐晚。王孙公子掷賥珍，钿案喧喝金杯浅。海倭进鹰矫凌空，大宛天马足生风。健踠骁臂相追逐，名城啧啧谁相雄。南有鸳鸯北翚鵗，梭间宛转叹复喜。芙蓉红簇莲子坚，边霜欲渡沙雁起。千古燕台峻且孤，万峰枕带沧溟水。
燕歌行
作者：黄卿
朝代：明
体裁：乐府曲辞

槐街冠盖何翩翩，华堂晴昼玳瑁筵。弦管笳吹沸喧阗，玉盘琼斝纷花钿。中席酬劝嬉留连，雄谈琅琅同称贤。千金然诺白日悬，肝胆意气直如弦。羲和急辔逝虞渊，野薪风烈空浮烟。声名相轧临要权，货利锥刀谁让先。炎日凉飔变眼前，弯弓落石更可怜，吁嗟倾覆自昔然。
独漉篇
作者：黄卿
朝代：明
体裁：乐府曲辞

独漉陂泽，行潦涨浑。波浑何伤，客行无津。翩翩白鹭，泳水不濡。逐鹙逐獭，无为尔虞。确确者石，河流涤之。有美一人，其介如斯。谁探古穴，获璧冠玉。愿言珍藏，千金莫赎。豹虎近郭，嬉游缕缕。壮士不刺，磨剑何为。暮雨魑魅，啸见其吻。雷轰霆击，吁为齑粉。
猛虎行
作者：黄卿
朝代：明
体裁：乐府曲辞

猎不避猛虎窟，渔不近潜蛟湫。潜蛟岂不跃，烈夫多怀忧。登高眺霁景，所思杳昆丘。总辔历险阻，饮马江河洲。长风吹缨组，洪波淬吴钩。昼不求粱肉，暮不要侣俦。鹍鹏运渤海，榆枋栖鸴鸠。寥廓何畏阻，硁硁那与谋。乞药驻容色，曦和当相留。三复入虎穴，慷慨终有酬。
白发
作者：黄卿
朝代：明
体裁：古风

昔我视壮士，垂素屡叹惜。晨梳见数茎，怃怃忆颁白。头颅无零霜，明镜点鬒黑。日月迅驰驭，形质岂金石。营营思无限，辛疲兼忧戚。大药未可成，镊拔漫何益。知哲谅同然，旨酒娱朝夕。
石门
作者：黄卿
朝代：明
体裁：古风

石门辟如悬，望望数石磴。雨度风日淑，麓转薜萝径。夹岭对苍蔚，后嶂如倚凭。峻极碍晴旭，生云或隐暝。盘据古兰若，林樾闻钟磬。方龛无斧凿，一窍泻潾㼆。削壁饶松柏，层层互樛牚。散步赏未足，留憩待僧定。滟滟波浮月，林光掩飞映。何当呼良绘，摸拟恐未称。履幽轻华扉，得奇等寤醒。予自耽遁栖，同游多逸兴。临发促深卮，磐石纷留咏。
碣石篇
作者：黄卿
朝代：明
体裁：乐府曲辞

碣石复出，陟彼壮观。群山半沉，澥渤浮天。日光涌荡，鲸鳌晏眠。舰艘游汎，渺渺澄涟。海不扬波，维国之正。越裳肃慎，来贡雍雍。秦桥汉庙，堙没芜墟。彼硕垂钓，悠哉乐且。
秋怀
作者：黄卿
朝代：明
体裁：七言绝句

幽赏独消夜景清，紫薇零露鹊枝轻。分明桂魄悬虚碧，似雨兼风树树声。
织妇
作者：黄卿
朝代：明
体裁：五言律诗

机下忘梳洗，灯前劝饮餐。薄帷当月近，束素竞霜寒。女伴劳相问，严姑恐未欢。风流金翠过，不敢出门看。
腊日
作者：黄卿
朝代：明
体裁：七言律诗

嘉平冉冉收残岁，高会依依复上方。晴阔郊原纷较猎，午深台殿罢焚香。山人独忆豳冰晚，乡俗空传鲁蜡狂。无耐三农仍望雪，日融云白转堪伤。
艳歌行
作者：黄卿
朝代：明
体裁：乐府曲辞

菀莞水边树，茁条垒石间。孀妪携两女，逶迤上垄墦。乱叶前迷路，潦水跬步难。贵家车如屋，呼可共载还。长娃低粉颈，仲娃发赪颜。阿母谓勿嗔，徐行车自前。健禽吓青鸟，义鹘不可干。
花林疃
作者：黄卿
朝代：明
体裁：七言律诗

背城临水柿成林，茅屋炊烟入望深。花远蝶蜂晴漠漠，丛游猿鹿午沉沉。田中樵径排萝蔓，溪上渔矶映柳荫。愿结薹蓑同静侣，紫芝黄菊寄幽心。
苦寒行
作者：黄卿
朝代：明
体裁：乐府曲辞

都城怯冬候，边城寒复寒。九边同凛冽，云中冷且艰。万卒围城下，睊睊郁愁叹。逆竖戕主帅，豺狠据重关。相臣按剑怒，猛将亟登坛。露野相枕藉，半菽风中餐。白登雪霶集，桑乾层冰坚。又闻长征人，呵手系征鞍。左队泣堕指，右伍伤冻颜。苦寒何足慰，僵尸那忍看。幸逢明主恩，挟纩誓相安。条风扇和燠，不战凯歌还。
行路难
作者：黄卿
朝代：明
体裁：乐府曲辞

歌莫歌塞下曲，吹莫爱胡笳长。古溪沙埃白草仆，阴山苦雾连大荒。健士驰驱幽闺泣，容华何如筋力强。丈夫骨相分茅土，阴符弧矢空昂藏。蔡泽颊舌一朝贵，白头飞将事戎行。
襄阳乐·其一
作者：黄卿
朝代：明
体裁：五言绝句

樊城卧红桥，掩映七十二。下通画艑舸，上驰华珂辔。
襄阳乐·其三
作者：黄卿
朝代：明
体裁：五言绝句

阳春酃绿酒，婵娥自当垆。调笑东游客，何如广陵沽。
襄阳乐·其二
作者：黄卿
朝代：明
体裁：五言绝句

东风与垂杨，低昂相怜取。南学西陵歌，北学邯郸舞。
襄阳乐·其四
作者：黄卿
朝代：明
体裁：五言绝句

盆中菖蒲花，一夕兔丝绕。相赠红襦裆，莫似站林鸟。
西洲曲·其一
作者：黄卿
朝代：明
体裁：五言绝句

弭棹傍西洲，采菱洑波曲。菡萏并蒂开，中有双鸳浴。
西洲曲·其七
作者：黄卿
朝代：明
体裁：五言绝句

往诉薄倖人，别来秋复春。西洲虽见月，不照翠眉颦。
西洲曲·其三
作者：黄卿
朝代：明
体裁：五言绝句

怜伴娇喜笑，爱唱长干调。冷冷金步摇，荐芳圣女庙。
西洲曲·其二
作者：黄卿
朝代：明
体裁：五言绝句

西洲柽柳岸，蜻蝶集复散。忽落碧玉钗，回头问同伴。
西洲曲·其五
作者：黄卿
朝代：明
体裁：五言绝句

庙前双梧桐，蕤那摇东风。桐下结衣带，蟢子拂人额。
西洲曲·其六
作者：黄卿
朝代：明
体裁：五言绝句

月光射帷帐，流萤迥相向。焚香步空庭，三星在头上。
西洲曲·其四
作者：黄卿
朝代：明
体裁：五言绝句

容颜如春芳，愁思如零霜。避霜玩朗月，千里共清光。
西门行
作者：黄卿
朝代：明
体裁：乐府曲辞

出西门，望云之岑。硕人在何许，言念劳我心。采蓝叶，荐白华。撷去不盈把，欲济河无涯。路逢游冶子，招我以螺觥。芳醇罗嘉俎，欲留还不能。我行絇屧山涂阻，渴下掬泉清且深。上有梧桐如铜青，欲取系丝徽黄金。居常嫌扰扰，浮世何所营。愿言慎服食，绵绵学无生。
观猎
作者：黄卿
朝代：明
体裁：古风

长风吹林原野阔，浅雪出草晴漠漠。峱山射手纷较猎，双弧飞鞚携缯缴。老鹰半空跃䎘䎘，健犬起立复蹲缩。狐骇兔蹶泽雉藏，四驰斜路穿丛谷。儿童狂呼满山阿，白发旧捋偶相过。须臾沥血积获多，文皮锦翼细马驮。五陵侠少胆气粗，邯郸骝骏骋通衢。我言骁健须壮图，何不往射虎与貙，琐琐肉食焉有无。
观耆英绘图
作者：黄卿
朝代：明
体裁：七言律诗

谁貌升平寿域春，百年绢素俨如新。清流四海衣冠会，白首三朝社稷臣。山水弦觞同笑咏，松筠鸾鹤想丰神。词林盛说兰亭集，蓬岛瑶池此近真。
负暄
作者：黄卿
朝代：明
体裁：五言律诗

野翁移草坐，檐下日当中。瘦影身相较，暗曛物与同。惜年惊度腊，呼伴避当风。为问趋炎客，安知造化功。
野望
作者：黄卿
朝代：明
体裁：五言律诗

远郊凉思净，晚照古原斜。无复壮游兴，转怜晴望赊。山光界禾黍，海气閤云霞。不辨鸢归处，翩翩急暮鸦。
闻蒋侍御将至
作者：黄卿
朝代：明
体裁：五言律诗

松寺衣冠会，高轩豸绣迟。碧云斜日合，芳草入春滋。马饮淄渑曲，旌留管晏祠。雷琴先拂拭，倩客系朱丝。
鞠歌行
作者：黄卿
朝代：明
体裁：乐府曲辞

时雨足，光风飘，芝兰深谷芳且高。鸟同色，马同毛，笛竹临爨桐半焦。嘘如露，叱如飙，金珠过海谁为桥。功可拟，时难遭，谤书贝锦何譊譊。桂为楫，柏为桡，浪平风顺何逍遥。
飞龙篇
作者：黄卿
朝代：明
体裁：乐府曲辞

远游采芝，露冷林谷。玉女跨鹤，仙童骑鹿。羽士在前，飘飘丹鹄。趋进谒之，期我辟谷。赤幢双�，层城在目。石英芳茜，玉膏渗漉。言有大药，贮之海屋。灵符三缄，庆云垂覆。我无盈心，粒丹自足。霜华少黑，老色少沃。逍遥常居，消中情毒。焉能霞霄，寥廓幽独。
饮马长城窟行
作者：黄卿
朝代：明
体裁：乐府曲辞

平溪清见底，泛泛双鸳鸯。中流见群鹭，啄啄相颉颃。佳人呼征雁，嘹唳发三边。君子佐戎幕，偏师逐右贤。门前风起尘，塞上风扬沙。昔时柳飞絮，今时雪作花。白草兽骇奔，中有龙种马。八尺蹄如银，駉駉不知价。捉马献天厩，愿君离塞下。
齐讴行
作者：黄卿
朝代：明
体裁：乐府曲辞

齐瑟调素越，箫管自伶伦。舜胄传韶乐，师挚正雅音。季札精赏鉴，绵驹何足云。爽鸠肇茅土，尚父治维新。青阳条风起，万化先受春。产殖兼海陆，充牣腴且珍。澥渤深无际，岱宗崇入云。洪河界右址，肃慎直东邻。疆域何膴膴，形胜当西秦。辅周表列国，一匡济生民。稷下萃文史，俎豆飨耆宾。高风鲁连倡，义烈王蠋敦。俗尚轻千驷，风韵流千春。
彭蠡渔歌
作者：黄友正
朝代：明
体裁：五言绝句

落霞孤鹜飞，江枫上秋色。一曲沧浪声，月冷芦花白。
矶山樵唱
作者：黄友正
朝代：明
体裁：五言绝句

披云入翠微，四顾江空白。浩歌响长林，桃花弄春色。
北上因伯兄抱病复回旬日以志悲喜
作者：黄双蕙
朝代：明
体裁：七言绝句

柳色河桥更几春，惊心南北苦迷津。维摩病室重相见，疑是天涯梦里身。
和会稽女子
作者：黄双蕙
朝代：明

憔悴天涯对阿谁，若为多露独含悲。空怜子夜孤亭泪，尽作霜枫带雨垂。
和会稽女子
作者：黄双蕙
朝代：明
体裁：七言绝句

憔悴天涯问阿谁，若为多露独含悲。空怜子夜孤亭泪，尽作霜枫带雨垂。
家严忤珰被放南归
作者：黄双蕙
朝代：明
体裁：七言律诗

云外苍茫苦问津，乍惊乡梦转思莼。几番抗疏惟忧国，半老归田始作民。解绶已深泉石愿，全生何恋宰官身。风前杨柳依然绿，谁讯孤舟野水滨。
象山古刹
作者：黄受益
朝代：明

高高突起如苍玉，万古名高更幽独。不向金门驾玉舆，却作青山卧乡曲。昔谈不二法门中，鳌更劫换毗耶空。借问禅僧何处去，长鲸捲浪翻秋风。
僦居
作者：黄周星
朝代：明
体裁：七言律诗

天空海阔竟何如，此日英雄且僦居。击筑市中谁进酒，赁舂庑下自钞书。一春风雨牛衣老，十载江湖马肆虚。输却云门行脚汉，竹烟松月总精庐。
天台
作者：黄周星
朝代：明
体裁：五言律诗

胜迹天台路，移情入窅冥。乱泉秋后寺，绝壁古时亭。槲叶岸多湿，莲花峰更青。白云吾语汝，且向石梁停。
楚州酒人歌
作者：黄周星
朝代：明
体裁：古风

酒人酒人尔从何处来，我欲与尔一饮三百杯。寰区斗大不堪容，我两入醉，直须上叩阊阖寻蓬莱。我思酒人昔在青天上，气吐长虹光万丈。手援北斗天浆，天厨络绎供奇酿。两轮化作琥珀光，白榆历历皆杯盎。吸尽银河乌鹊愁，黄姑渴死哀清秋。酒人咄咄浑无赖，乘风且访昆仑丘。绿蛾深坐槐眉下，万树桃花覆樽斝。穆满高歌刘彻吟，一见酒人皆大诧。双成长跽进三觞，大嚼绛雪吞元霜。桃花如雨八骏叫，春风浩浩心飞扬。瑶池虽乐崦嵫促，阿母绮窗不堪宿。愿假青鸟探瀛洲，列真酣饮多如簇。天下无不读书之神仙，亦无读书不饮酒之神仙。神仙酒人化为一，相逢一笑皆陶然。陶然此醉堪千古，平原河朔安足数。瑶羞琼爢贱如齑，苍龙可麟可脯。兴酣瞪目叫怪哉，海波清浅不盈杯。排云忽复干帝座，撞钟伐鼓轰如雷。金茎倾倒沆瀣竭，披发大笑还归来。是时酒人独身横行四天下，上天下天如龙马。百灵奔蹶海岳翻，所响无不披靡者。真宰上诉天帝惊，冠剑廷议集公卿。今者酒人有罪罪不赦，不杀不可，杀之反成酒人名。急敕酒人令断酒，酒人惶恐顿首奏陛下，臣有醉死无醒生。帝顾巫阳笑扶酒人去，风驰雨骤，苍黄谪置楚州城。酒人堕地颇狡狯，读书学剑皆雄快。白晰鬑鬑三十时，戏掇青紫如拾芥。生平一饮富春渚，再饮鹦鹉湖。手版腰章束缚苦，半醒半醉聊枝梧。谁知一朝乾坤忽翻覆，酒人发狂大叫还痛哭。胸中五岳自峨峨，眼底九州何蹙蹙。头颅顿改瓮生尘，酒非酒兮人非人。椎卢破觚吾事毕，那计金陵十斛春。还顾此时天醉地醉人皆醉，大夫独醒空憔悴。从来酒国少顽民，颂德称功等游戏。不如大召天下酒徒，牛饮鳖饮兼囚饮，终日酩酊淋漓嬉笑怒骂聊快意。请与酒人构一凌云烁日之高堂，以尧舜为酒帝，羲农为酒皇，淳于为酒霸，仲尼为酒王，陶潜李白坐两庑，糟坛余子蹲其傍。门外醉乡风拂拂，门内酒泉流汤汤。幕天席地不知黄虞与魏晋，裸裎科跣日飞觞。一斗五斗至百斗，延年益寿乐未央。请为尔更召西施歌，虞姬舞，荆卿击剑，祢生挝鼓，玉环飞燕传觥筹，周史秦宫奉罍甒。与尔痛饮三万六千场，下视王侯将相皆粪土。但愿酒人一世二世传无穷，令千秋万岁酒氏之子孙，人人号尔酒盘古。酒人闻此耳热复颜酡，我更仰天呜呜感慨多。即今万事不得意，神仙富贵两蹉跎。酒人酒人当奈何，噫吁嘻！酒人酒人，吾今与尔当奈何，尔且楚舞吾楚歌。
满庭芳·送友人还会稽
作者：黄周星
朝代：明
体裁：词

新绿方浓，残红尽落，多情正自凝眸。不堪南浦，又复送归舟。便倩江郎作赋，也难写、别恨离愁。消魂久，斜阳芳草，天际水悠悠。问君何处去，若耶溪畔，宛委山头。有千岩竞秀，万壑争流。愧我江湖迹遍，到如今、仍坐书囚。迟君至，开襟散发，咏月醉南楼。
与伯贞彧华二友会
作者：黄哲
朝代：明
体裁：古风

二妙联英标，眷言顾榛莽。良晤谐夙心，玄谈慰幽怆。江蘼淡新绿，谷莺闻远响。感此离索情，浩荡烟霞想。夷白抗浮云，临清延素赏。何因继芳躅，一丘同偃仰。
东平谒尧祠
作者：黄哲
朝代：明
体裁：古风

初政礼群秩，晨趋郓阴郭。稽古询道源，放勋久徂落。斋宫委华棁，黼扆销丹垩。庭榛雊雉升，裳藓宗彝剥。惟馨思可荐，废坠予犹怍。缅言垂衣时，东狩兹方岳。仪仗俨钦明，声容被绵邈。茅茨遵曩俭，阶蓂传旧朔。遗泽纷在斯，今皇仰先觉。亦播康衢谣，绍尔雍熙乐。
临高台
作者：黄哲
朝代：明
体裁：乐府曲辞

临高台，台高百仞淩云开。丹霞曙色明九垓，咸阳王气何佳哉。交疏结绮纷崔嵬，虹桥复道云中来。直到南山表双阙，遥连北极正三阶。宛转朱阑临渭水，飞帘观阁通天起。铜龙高拱日华鲜，青雀翻翻月明里。鸣珰摇佩溢层城，锦幄芙蓉翡翠屏。宝鼎香酥调玉食，金茎瑞露屑琼英。琼英玉食知难老，鸾镜青蛾为谁好。君王八骏上瑶池，日暮长门怨芳草。芳草年年换物华，瑶池歌管醉流霞。皆传阿母桃成实，又献安期枣似瓜。蟠桃硕枣真堪羡，方朔诙谐侍欢宴。题诗争拟柏梁新，求仙岂意桑田变。愿得层台更万重，昆仑西望接崆峒。能共赤松鞭彩凤，仍随轩后驾苍龙。下顾凄凄茂陵道，惟馀陇树生秋风。
乌栖曲
作者：黄哲
朝代：明
体裁：乐府曲辞

九月过姑苏，江头霜草枯。秋风吹叶尽，愁杀夜栖乌。栖乌月明里，霜重惊还起。无处托安巢，哑哑渡江水。江波浅复深，东去无还心。白苧吴宫曲，能成哀怨音。只言欢乐长相保，青春几时秋又老。可怜西子断肠花，不及虞姬美人草。舞罢垂杨金缕衣，椒房绛烛明星稀。越骑争驰海山动，吴歌尚绕梁尘飞。梁尘飞飞白苧哀，乌啼夜半阊门开。鸱夷浮江糜鹿来，月明犹照姑苏台。
乌栖曲
作者：黄哲
朝代：明

九月过姑苏，江头霜草枯。
西风吹叶尽，愁杀夜栖乌。
栖乌月明里，霜重惊还起。
无处托安巢，哑哑渡江水。
江波浅复深，东去无还心。
《白苎》吴宫曲，能成哀怨音。
只言欢乐长相保，青春几时秋又老。
可怜西子断肠花，不及虞姬美人草。
舞罢垂杨金缕衣，椒房绛烛明星稀。
越骑争驰海山动，吴歌尚绕梁尘飞。
梁尘飞飞《白苎》哀，乌啼夜半阊门开。
鸱夷浮江麋鹿来，月明犹照姑苏台。
自君之出矣自君之出矣，无处托鳞音。
思君如昼烛，泪尽不明心。
从军行赠费指挥使二首
作者：黄哲
朝代：明

英雄江左费将军，淮海吴门旧策勋。又领貔貅三百万，誓清沙漠报明君。闻说沙场渐倒戈，受降城北是滦河。胡姬窈窕随征马，胡酒葡萄载骆驼。
从军行赠费指挥使二首·其一
作者：黄哲
朝代：明
体裁：七言绝句

英雄江左费将军，淮海吴门旧策勋。又领貔貅三百万，誓清沙漠报明君。
从军行赠费指挥使二首·其二
作者：黄哲
朝代：明
体裁：七言绝句

闻说沙场渐倒戈，受降城北是滦河。胡姬窈窕随征马，胡酒葡萄载骆驼。
分韵得也字赠林生瑛充贡
作者：黄哲
朝代：明
体裁：古风

冰霜戒元律，游子发中野。筵几惜离群，罍尊企倾写。庭柯覆喧鸟，场藿维征马。锡贡拟璆琳，光辉孰云舍。又渊穆奥典，璧水观儒雅。攀鳞尔所之，附骥吾衰也。滔滔岁华晚，积雪晨飞洒。行矣慎毋淹，长怀问津者。
分题赋罗浮山赠何景先百户
作者：黄哲
朝代：明
体裁：古风

吾闻名山洞天神仙之窟宅，高高去天不盈尺。上披浮云横斗牛，下瞰沧溟奠鳌极。云间五城十二楼，老仙烧丹居上头。鸾笙缥缈尘世隔，羽服逍遥苍涧幽。山中夜浮龙虎气，石室犹藏蕊珠秘。瑶草灵苗几度春，玉泉香蕊三千岁。还丹九转报功成，手把芙蓉朝太清。蓬莱弱水方舟渡，阆苑昆仑飞盖迎。我昔怀山恣长往，桃花古洞遗幽赏。铁桥千仞意都迷，绝顶玄芝日应长。麒麟公子出仙台，绛节遥从天上来。车马光辉到蓬荜，相看一笑无嫌猜。投我素书皆鸟迹，浩荡烟霞写胸臆。终然归旆九霄长，但见冥鸿矫双翼。中郎词藻绝人寰，已进宸卿最上班。须公为写观梅兴，寄与江南驿使还。
初入书阁呈董宗文博士兼简同舍诸公
作者：黄哲
朝代：明
体裁：古风

河关歇王气，淮泗擅英灵。天眷迪皇运，人谋归圣能。石城雄虎踞，钟阜宛龙腾。紫署宏东阁，青门践北陵。来王玉帛至，访道蒲轮征。髦英起幽谷，俊乂罗明庭。变豹蔚华彩，非熊闻作兴。朝仪制述美，锡赉恩庥承。前席思贾谊，横经推戴凭。奚为绕枝鹊，亦企图南鹏。芸轩蠹简辑，兰署鸳班升。高策屡怀董，名流知慕膺。追陪虎禁入，被遇龙门登。仍惭匠石顾，用匪舆轮胜。毋云弃樗朽，庶以从规绳。
北捷应制
作者：黄哲
朝代：明
体裁：七言律诗

王师几日定秦邮，诏发奇兵出寿州。横海楼船通楚甸，羽林旌节渡淮流。胡笳惨动关山月，戎帐威传草木秋。闻道鹰扬能奋迅，思归燕将莫夷犹。
十月二十二日四望山陪祀礼成呈诸执事
作者：黄哲
朝代：明
体裁：古风

玄明开朔序，禋类卜辰良。武成遵誓命，汾畤备馨香。惟皇俨雍穆，对越思洋洋。凝旒仰坤壝，授律挟乾纲。风云从龙虎，乐舞登凤凰。圭币有容秩，緌缨纷焕煌。苾芬既明诚，肸蚃回穹苍。兹焉迪昌运，赤伏臻遐祥。徂征乃自葛，义旅时鹰扬。同德奋熊罴，桓桓先启行。阿衡重麾钺，跪毂观旂常。海岱仍率职，堪舆希泰康。繁祠陋衰典，昭告纪兴王。群英聿来助，委佩锵珩璜。多仪动文彩，列宿开荣光。庸薾忝趋承，赓歌聆颂章。宸猷愿终述，豁达垂无疆。
吊陈思王
作者：黄哲
朝代：明
体裁：古风

邺都雄盛日，英才妙七贤。夫君照乘珠，五色丽且鲜。西园倡华藻，东洛赋婵娟。游鸾翔朝旭，芳蕖映碧涟。始协棣华美，宁虞萁豆煎。桐圭空锡社，银海闭阴泉。白杨翳荆榛，狐兔穴其阡。喟然兼山叹，肯企淮南仙。
呈张昶参政
作者：黄哲
朝代：明
体裁：七言律诗

丝纶阁下五云飘，政事堂中八座超。班马文章传旧学，夔龙勋业庆新朝。宫花露重金茎赐，御柳风清玉佩摇。江海微生叨近侍，也随丹凤舞箫韶。
呈汪朝宗参议
作者：黄哲
朝代：明
体裁：七言律诗

龙飞江表仗能臣，虎变淮阳有俊人。帏幄春风勤夙夜，藩垣南寄息风尘。闻鸡屡促鸣珂入，倚马仍看草檄频。越客狂名叨荐启，无因东阁拜平津。
喜孙仲衍归自京师
作者：黄哲
朝代：明
体裁：七言律诗

逐客南来觅旧矶，玉堂天上故人稀。春风粤鸟归巢乐，秋水江鱼入馔肥。结屋旋开松菊径，泛舟重着芰荷衣。罗浮道士还丹熟，相许携琴入翠微。
喜故人孙仲衍归
作者：黄哲
朝代：明
体裁：七言律诗

十年东去入皇都，词赋争誇楚大夫。疏散又辞金马籍，倦狂须觅步兵厨。花开上苑啼鹦鹉，草绿南园泣鹧鸪。惟爱碧山吟卷在，夜随明月照蓬壶。
奉和圣制钟山祷雨获应
作者：黄哲
朝代：明
体裁：古风

天苍苍，运乾纲。雨旸时若民乃康，孰令熯旱忧吾王。九土如焚嗟亢阳，天津欲竭阴虹藏。王心靡宁时恻伤，桑林罪己德进汤。斋宫对越腾馨香，真宰默应徵休祥。灵祇率职妖魃禳，先驱丰隆舞商羊。天瓢一举敷四方，甘霖信宿仍汪洋。勾龙后土占岁穰，黍稷报功王道昌。百辟庆忭欢声扬，小臣颂述歌虞唐。四序顺成民弗殃，巍巍端拱垂衣裳。天苍苍，德无疆。
寄复初景翔诸友二首
作者：黄哲
朝代：明

寒泉疏竹映清秋，曾记仙人太乙舟。今日逢君同感慨，不堪衰泪洒西州。荔枝原头春水深，多情得似玉郎心。琵琶拨尽凉州曲，石竹花残风满林。
寄复初景翔诸友二首·其一
作者：黄哲
朝代：明
体裁：七言绝句

寒泉疏竹映清秋，曾记仙人太乙舟。今日逢君同感慨，不堪衰泪洒西州。
寄复初景翔诸友二首·其二
作者：黄哲
朝代：明
体裁：七言绝句

荔枝原头春水深，多情得似玉郎心。琵琶拨尽凉州曲，石竹花残风满林。
寄道士萧止庵二首
作者：黄哲
朝代：明

昔寓朱明洞，神游碧涧阿。庭临栖鹤树，衣拂挂猿萝。凤吹青云曲，龙吟白雪歌。仍惭勾漏令，尘梦入槐柯。颇弃人间事，来参内景篇。借骑缑岭鹤，相访大罗仙。稽首传丹诀，长歌入紫烟。琼花不著处，同扫石床眠。
寄道士萧止庵二首·其一
作者：黄哲
朝代：明
体裁：五言律诗

昔寓朱明洞，神游碧涧阿。庭临栖鹤树，衣拂挂猿萝。凤吹青云曲，龙吟白雪歌。仍惭勾漏令，尘梦入槐柯。
寄道士萧止庵二首·其二
作者：黄哲
朝代：明
体裁：五言律诗

颇弃人间事，来参内景篇。借骑缑岭鹤，相访大罗仙。稽首传丹诀，长歌入紫烟。琼花不著处，同扫石床眠。
寓官窑候邝雄飞使回不至
作者：黄哲
朝代：明
体裁：古风

湛露晨未晞，秋华被原隰。征途夙已戒，承命履遐邑。桂水寒悠悠，扬帆望不及。川鳞想同泳，羁羽尚云戢。维楫乖素期，临流重于邑。眷然沮溺耦，讵洒杨朱泣。惆怅芳菲情，日暮空伫立。
寓治谷城寄京华亲友
作者：黄哲
朝代：明
体裁：古风

金陵别时春已半，含桃吹花莺语乱。群公送客劳劳亭，王事驱驰不敢缓。折腰从政真可怜，貂裘欲弊寒无毡。青徐古道暗荆棘，二月黄河冰塞川。战场蔓草萦白骨，城郭萧条狐兔窟。柳塞胡笳夕厌闻，花门突骑时还出。猎火荒凉夜合围，聊城关外羽书飞。将军转战略邢魏，历下游兵分道归。疮痍未复更颠蹶，忍看呻吟日流血。朝耕暮战同死生，抚字无才政多拙。有时登高望远山，浮云万里何当还。令人却忆鲁连子，一箭名成东海间。
将进酒赠彭生秉德
作者：黄哲
朝代：明
体裁：乐府曲辞

华灯照广席，锦瑟弹朱丝。一弹再三叹，进酒卿莫辞。丈夫成名垂不朽，彭生早试穿杨手。彩凤朝鸣冈上桐，骊驹莫系门前柳。门前柳条冬尚青，城南桂浆翻玉瓶。觥船满引百分劝，出门不顾蓬中萤。君不闻洛阳贾生对宣室，长安公卿皆动色。长安九衢横九天，尔如神驹当自力。我昔侍从金门中，誓师牧野初成功。功成治定四海同，条牧再见承平风。尔行决科期第一，狐裘蒙茸发如漆。莫辞更尽金屈卮，直上排云振双翮。
将进酒赠彭生秉德
作者：黄哲
朝代：明

华灯照广席，锦瑟弹朱丝。
一弹再三叹，进酒卿莫辞。
丈夫成名垂不朽，彭生早试穿杨手。
彩凤朝鸣岗上桐，骊驹莫系门前柳。
门前柳条冬尚青，城南桂桨翻玉瓶。
船满引百分劝，出门不顾蓬中萤。
君不闻洛阳贾生对宣室，长安九衢皆动色。
长安九衢横九天，尔如神驹当自力。
我昔侍从金门中，誓师牧野初成功。
功成治定四海同，条牧再见承平风。
尔行决科期第一，狐裘蒙茸发如漆。
莫辞更尽金屈卮，直上排云振双翮。
小塘山居
作者：黄哲
朝代：明
体裁：七言绝句

石月斜窗夜气清，禅栖无梦客灯明。山中万籁俱岑寂，惟有松风答磬声。
怀罗浮
作者：黄哲
朝代：明
体裁：七言律诗

四百峰峦拱玉台，黍珠楼阁倚云开。斑枝花落山姑语，卢橘子青江燕来。苏老故居蟾化石，葛洪丹灶锦为苔。仙游倘遂临风约，羽服黄冠亦快哉。
战城南
作者：黄哲
朝代：明
体裁：乐府曲辞

君不闻阴山敕勒川，胡儿饮马来翩翩。狼头大纛三万落，弯弧注槊雄燕然。乌桓古道黄沙塞，青冢芳原白骨田。汉将鹰扬遥度碛，戎兵兽骇复窥边。边烽夕照甘泉殿，杀气浮空白如练。右地连营夜合围，左贤鸣镝朝驰战。闻道嫖姚新筑城，先令都护出奇兵。三门八阵互缠绕，万众一心同死生。偏裨转斗血凝肘，箭锋流星饿鸱吼。卷甲遥搴大校旗，横戈怒落单于首。愁云惨日凝沙漠，败马号鸣霜草枯。金裘宝玦青珊瑚，阏氏花颜泣路隅。含悲掩袂辞穹庐，雕盘跪进紫驼酥。军中椎牛日高会，蒲萄寒香浓不醉。振旅先论卫霍功，封侯未数金张贵。封侯意气本雄豪，谁识沙场汗马劳。惟有城南征战地，髑髅京观长蓬蒿。
扶溪春望为邝茂才赋
作者：黄哲
朝代：明
体裁：古风

溪头望春春色深，美人不见劳予心。绿波渺渺向南浦，罨画楼台芳树阴。天涯满目丹青障，春日春花两摇漾。翡翠兰苕不可思，鸳鸯桂树长相望。相望相思云路遥，金塘流水乱春潮。采菱风急桂舟晚，疑是当年杨子桥。桥边杨柳青青好，惆怅春心被花恼。浦口回船欲访君，相思一夜蘼芜老。
折杨柳枝词戏赠朱文昭
作者：黄哲
朝代：明
体裁：词

绿阴驰道绕隋宫，拂雨撩烟送晚风。万树千条都折尽，不堪回首画桥东。
拟古
作者：黄哲
朝代：明
体裁：古风

鲁连天下士，夙蕴匡世才。却敌愧论赏，英声腾九垓。燕昭市骏骨，乐毅趋风来。虎战跃中野，名成真壮哉。仆本江海人，西登凤凰台。感此千古意，长吟屡兴哀。朝经夷门市，夕醉高阳杯。挥戈拂倒影，羲轮为之回。宝匣绚青莲，龙文拭轻埃。神光夜挥霍，按舞何嫌猜。腾骧为君举，愿扫浮云开。
曲阜里谒庙
作者：黄哲
朝代：明
体裁：古风

解组辞郓郭，驱车循鲁坰。前登阙里近，端仰素王灵。猗兰遗芳洁，神桧郁葱青。时化洽十祀，奎光浮四溟。多仪殷庙享，斯文传壁经。几筵犹设席，容秩俨充庭。所念迷途者，空瞻明德馨。困蒙今获吝，幽悱未遑宁。靡靡寒冰至，涂涂朝露凝。遄回驰驱意，夙夜思仪刑。
杨氏湛碧轩
作者：黄哲
朝代：明
体裁：五言律诗

桂浦含秋气，萝轩淡夕阴。鹭窥明镜彻，云度彩屏深。宴坐消尘虑，遐观恣赏心。群贤思历下，吟啸属芳音。
次韵仲衍巫峡秋怀
作者：黄哲
朝代：明
体裁：七言律诗

白帝孤城蜀汉间，锦江秋色隔巴山。霜清滟滪琼瑶动，雨散阳台紫翠环。王事归心俱未已，世情歧路总相关。扁舟莫系枫林下，卧听寒猿一夜还。
正月初四日南郊礼成
作者：黄哲
朝代：明
体裁：七言律诗

午夜祥云绕太微，圣明开运六龙飞。箫韶享帝声容丽，玉帛来王历数归。宝幄天光临负扆，金舆春色映垂衣。儒臣幸睹唐虞际，三祝尧年仰曙辉。
河浑浑
作者：黄哲
朝代：明
体裁：古风

河浑浑，发昆仑。渡沙碛，经中原。喷薄砥柱排龙门，环嵩绝华熊虎奔。君不闻汉家博望初寻源，扬旌远涉西塞垣。穷探幽讨事奇绝，云是天津银潢之所接。葱岭三时积雪消，流沙万派从东决。东州沃壤，徐豫之墟。怀山襄陵，赤子为鱼。夕没钜野，朝涵孟诸。茫茫下邑皆涂污，民不粒食乡无庐。桑畦忽变葭苇泽，麦垄尽化鼋鼍居。宫中圣人方旰食，群公夙夜忧旷职。星郎又乘博望槎，西去盟津求禹迹。始闻古道行千艘，一朝势转才容舠。奔冲倏忽骇神怪，浅不浮沤深没篙。我上梁山望曹濮，长叹沧桑变陵谷。万人举锸功莫施，犹拟宣防再兴筑。宣防汉武威，曷若尧无为。洪波阅九载，端拱垂裳衣。玄圭锡夏后，安得辞胼胝。龙门一疏凿，亘古功巍巍。巍巍功可成，河水浑复清。
河浑浑（并序）
作者：黄哲
朝代：明

河浑浑，发昆仑。
度沙碛，经中原，喷薄砥柱排龙门，环嵩绝华熊虎奔。
君不闻汉家博望初寻源，扬旌远涉西塞垣。
穷探幽讨事奇绝，云是天津银潢之所接。
葱岭三时积雪消，流沙万派从东决。
东州沃壤徐豫之墟，怀山襄陵赤子为鱼。
夕没巨野，朝涵孟诸，茫茫下邑皆沉污。
民不粒食，乡无庐桑，畦忽变葭，苇泽麦垅尽化鼋鼍居。
宫中圣人方旰食，群公夙夜忧旷职。
星郎又乘博望槎，西去盟津求禹迹。
始闻古道行千艘，一朝转徙才容徙。
奔冲倏忽骇神怪，浅不浮沤深没篙。
我上梁山望曹濮，长叹沧桑变陵谷。
万人举锸功莫施，犹拟宣防再兴筑。
宣防汉武威，曷若尧无为？洪波阅九载，端拱垂裳衣。
玄圭锡夏后，安得辞胼胝。
龙门一疏凿，亘古功巍巍。
巍巍功可成，河水浑复清。
洪范祠龙池祷雨获应答隐士刘文正暨邑中群彦
作者：黄哲
朝代：明
体裁：古风

斋沐戒徒御，星言趋绛坛。属兹愆阳序，雩祀罄衷丹。龙湫窅深閟，神物时蜿蟠。馨洁始云荐，灵祈纷可干。沛然感敷施，霢霂济多难。淅淅在林畹，冥冥被冈峦。焦原幸沾濡，庶类同忻欢。鸣鹳集穹窒，翔鳞跃纹澜。郊坰悦童耄，庠塾庆衣冠。所协咏归趣，方希民俗安。赓歌诵云汉，玄化奚能殚。
游泰山
作者：黄哲
朝代：明

今年初出承明班，折腰从政青徐间。
神州二月新雨霁，我来万里观名山。
名山岱泰连云上，邹峄徂徕郁相望。
晨霞仿佛见丹崖，旭日瞳矇射青嶂。
羽服逍遥山际行，垂萝磐石渐回萦。
乔树千章寒谷秀，阴泉百道晓虹明。
玄都太古瑶坛在，石室丹炉长不改。
中林迢递蹑天门，五色芙蓉耀光彩。
东极群真鸣珮环，招摇玉女开金关。
苍龙飞去溟海阔，黄鹤下唳清风还。
奎璧祥光生缥缈，日观扶桑擘昏晓。
登临今日九州同，顾视宁论万山小。
名岳齐天天不知，斋宫虔洁閟灵祇。
宝鼎椒兰腾馥郁，芝楹华盖仰威蕤。
祠官祝釐朝击鼓，玉童吹笙双凤舞。
鲁祊秦祀变浮云，后土精灵夜相语。
功成世世来登封，明堂骏奔朝岱宗。
翠华行处入归鸟，樛木尽亚随飞龙。
微茫玉检无人识，绿云阴洞秋声急。
但闻松乔遗素书，我欲因之蜕凡骨。
绝顶玄芝应再生，神游早愿抛尘缨。
笑骑苍猊骖太乙，稽首银台超上清。
游泰山
作者：黄哲
朝代：明
体裁：古风

今年初出承明班，折腰从政青徐间。神州二月雨新霁，我来万里观名山。名山泰岱连云上，邹峄徂徕郁相望。晨霞仿佛见丹崖，旭日曈昽射青嶂。羽服逍遥山际行，垂萝磐石渐回萦。乔木千章寒谷秀，阴泉百道晓虹明。玄都太古瑶台在，石室丹炉长不改。中林迢递蹑天门，五色芙蓉耀光彩。东极群真鸣佩环，招摇玉女开金关。苍龙飞去溟海阔，黄鹤下唳清风还。奎壁祥光生缥缈，日观扶桑擘昏晓。登临今日九州同，顾视宁论万山小。名岳齐天天下知，斋宫虔洁閟灵祇。宝鼎椒兰腾馥郁，芝楹华盖仰葳蕤。祠宫祝釐朝击鼓，玉童吹笙双凤舞。鲁祊秦祀变浮云，后土精灵夜相语。功成世世来登封，明堂骏奔朝岱宗。翠华行处入归鸟，樛木尽亚随飞龙。微茫玉简无人识，绿坛阴洞秋声急。但闻松乔遗素书，我欲因之蜕凡骨。绝顶玄芝应再生，神游早愿抛尘缨。笑骑苍兕骖太乙，稽首银台超上清。
游洪范池与刘文正
作者：黄哲
朝代：明
体裁：七言绝句

洞门斜日照金潭，千尺藤萝挂石龛。骑马独来高处望，满山松柏似江南。
游黄陂五十韵
作者：黄哲
朝代：明
体裁：五言排律

吾郡山川秀，黄陂亦有名。闻君谈胜概，邀我共游行。路指苍崖近，村临碧涧萦。尘嚣辞澒洞，丘壑愿经营。缭绕菱塘曲，潺湲水碓清。深泥缘狭径，积雨涨前坑。陟涉衣裳湿，扶携杖屦轻。阳云迷叆叇，攲石履峥嵘。俗讶精灵异，谁知唱和情。林僧来问讯，野老亦逢迎。注碗金芽茗，充庖玉笋羹。敲推篱犬吠，馈饷草鸡烹。少憩沾微醉，前趋若有程。土门斜束隘，坡岸敞连坪。石马眠荒垄，昭陵失废茔。腾蛟双踊跃，蹲豹互狰狞。迢递峰峦起，穹窿窟窦鸣。岭麋超险峻，潭鲔漾澄泓。㶁㶁泉分洁，欣欣卉并荣。奔流寒漱玉，磐石迥疑城。避地伤前事，穷途蹙远征。蚁柯尘业误，鱼木祸罗婴。岁月重登览，烟霞几变更。陈雷今合契，黄绮旧同声。招隐依松桂，寻芳拾杜蘅。逍遥吟伐木，谈笑坐班荆。凤涧萎蕤合，螺峰宛转明。田家深处乐，王政此时平。杂遝欢樵采，喧阗羡偶耕。半年饶芋粟，膏壤足稌粳。鼓腹雍熙叟，居巢太古氓。幽怀真可豁，佳境实难并。白鹤鸣相狎，青猿戏不惊。静中无俗念，方外有贤英。蕙结灵均佩，松号子晋笙。仰窥悬瀑净，侧度小桥横。茅舍藤穿牖，柴窗竹覆楹。花檐蜂阵阵，桐巷鸟嘤嘤。席帽看云坐，匏尊倚树倾。凉飔驱溽暑，斜照弄新晴。倚石延诗思，临流破宿酲。疏慵聊翰墨，沈湎愧瓶罂。着屐随康乐，回车泣步兵。只应除世鞅，端可脱尘缨。趋走烦童御，倦狂托弟兄。橘中期四友，林下忆三生。绝德瓢须弃，忘形席任真。玄言超混沌，遐举问蓬瀛。瑶草行堪掇，丹砂炼欲成。他年求道侣，即此缔幽盟。
王孙挟弹图二首
作者：黄哲
朝代：明

乐游原上竞繁华，骑出天南白鼻□。宫锦不愁清露湿，五陵松柏绚朝霞。驰道香莎剪翠茵，金鞭闲飏落花尘。温泉树晚歌钟起，人识开元富贵春。
王孙挟弹图二首·其一
作者：黄哲
朝代：明
体裁：七言绝句

乐游原上竞繁华，骑出天南白鼻□。宫锦不愁清露湿，五陵松柏绚朝霞。
王孙挟弹图二首·其二
作者：黄哲
朝代：明
体裁：七言绝句

驰道香莎剪翠茵，金鞭闲飏落花尘。温泉树晚歌钟起，人识开元富贵春。
王彦举听雨轩
作者：黄哲
朝代：明

辋川给事才且奇，自我相亲童冠时。
高谈甚爱风雨夕，世上闲愁都不知。
几回共酌东轩里，正值萧萧满人耳。
当窗涤笔写《黄庭》，凉声散落鹅池水。
竹外淋漓芳砌寒，檐端飞洒落花残。
先生掷笔向予笑，如此宫商真可欢。
况复交游尽文雅，倾倒对之情不舍。
银夜酌凉蒲萄，琵琶嘈嘈急如泻。
先生醉坐银烛低，行云入帘花气迷。
喈喈屋角闻朝鸡，出门只见花成泥。
当时雄笔谁更好，孙公狂歌君绝倒。
横眠三日醉复醒，梦见池塘生春草。
一别凄凉十二年，关河风雨隔幽轩。
怀乡泪逐灯花落，隐几晴忘春溜喧。
君入蓬莱献三赋，我践泥涂走中路。
归来相见头总白，坐上逢人半新故。
西窗旧话谁与传，思君昨日空回船。
绿青蓑蒻重来访，莫厌连床终夜眠。
王彦举听雨轩
作者：黄哲
朝代：明
体裁：古风

辋川给事才且奇，自我相亲童冠时。高谈甚爱风雨夕，世上闲愁都不知。几回共酌东轩里，正值萧萧满人耳。当窗涤笔写《黄庭》，凉声散落鹅池水。竹外淋漓芳砌寒，檐端飞洒落花残。先生掷笔向予笑，如此宫商真可欢。况复交游尽文雅，倾倒对之情不舍。银觥夜酌凉蒲萄，琵琶嘈嘈急如泻。先生醉坐银烛低，行云入帘花气迷。喈喈屋角闻朝鸡，出门只见花成泥。当时雄笔谁更好，孙公狂歌君绝倒。横眠三日醉复醒，梦见池塘生春草。一别凄凉十二年，关河风雨隔幽轩。怀乡泪逐灯花落，隐几晴忘春溜喧。君入蓬莱献三赋，我践泥涂走中路。归来相见头总白，坐上逢人半新故。西窗旧话谁与传，思君昨日空回船。绿蓑青箬重来访，莫厌连床终夜眠。
白苧词
作者：黄哲
朝代：明
体裁：乐府曲辞

长洲宫中花月辉，彩云夜傍琼楼飞。吴姬娉婷白苧衣，扬兰拂蕙春风归。花筹传觞注红玉，月镜当筵掩明烛。低环按节宫调促，嫣然一转乱心曲。夜长酒多欢未足，惊乌啼向东苑树。星河阑干正当户，明眸皓齿歌白苧。蛾眉婵娟花月妒，含情奉君君莫顾。云中璧月易盈亏，叶底秾华多盛衰。愿为宝阶千岁石，长近君王双履綦。
短歌行与蓝山陈彦中
作者：黄哲
朝代：明

桂水秋风高，扁舟过摐末。
西来佳公子，袖拂湟川月。
公子芳年狐白裘，抱琴来访丹山丘。
云边举手笑相揖，凌云意气横清秋。
高谈雅论倾四座，自言曾到燕山游。
雪中射虎随飞将，原上呼鹰从列侯。
酒酣驰向城南猎，腾身飞鞚轻一瞥。
赤手获得千年狐，路人纵观夸勇捷。
卿家严君谁得如，湘南昔日专城居。
将门有将今复见，见此沧波明月珠。
明珠白璧相照耀，知音更学丝桐妙。
传得吴侬《子夜歌》，弹为楚客《阳春》调。
尔有吴越思，言之使我迷。
罢琴惆怅孤月落，哀猿老树临双溪。
他年同泛山阴雪，听尔琴中《乌夜啼》。
短歌行与蓝山陈彦中
作者：黄哲
朝代：明
体裁：乐府曲辞

桂水秋风高，扁舟过蘋末。西来佳公子，袖拂湟川月。公子芳年狐白裘，抱琴来访丹山丘。云边举手笑相揖，淩云意气横清秋。高谈雅论倾四座，自言曾到燕山游。雪中射虎随飞将，原上呼鹰从列侯。酒酣驰向城南猎，腾身飞鞚轻一瞥。赤手获得千年狐，路人纵观誇勇捷。卿家严君谁得如，湘南昔日专城居。将门有将今复见，见此沧波明月珠。明珠白璧相照耀，知音更学丝桐妙。传得吴侬《子夜歌》，弹为楚客《阳春》调。尔有吴越思，言之使我迷。罢琴惆怅孤月落，哀猿老树临双溪。他年同泛山阴雪，听尔琴中《乌夜啼》。
秋夜杂兴二首
作者：黄哲
朝代：明

金风瑟瑟吹明河，锁窗时见流萤过。谁家玉笛生离怨，知是吴侬子夜歌。秦淮桥下江水清，凤凰台前霜月明。莫愁艇子系何处，杨柳萧萧无限情。
秋夜杂兴二首·其一
作者：黄哲
朝代：明
体裁：七言绝句

金风瑟瑟吹明河，锁窗时见流萤过。谁家玉笛生离怨，知是吴侬子夜歌。
秋夜杂兴二首·其二
作者：黄哲
朝代：明
体裁：七言绝句

秦淮桥下江水清，凤凰台前霜月明。莫愁艇子系何处，杨柳萧萧无限情。
秋夜杂兴呈涂典签颖
作者：黄哲
朝代：明
体裁：古风

璿杓运西宇，华月丽中楹。坐知流序易，遥夜秋风生。银汉呈宵景，金堂含夕情。柔条栖湛露，嘉蕙茁幽茎。抚迹遂成感，如何君远征。相思云阳浦，岧峣限玉京。镜鸾停赵舞，筝凤歇秦声。寸心渺何极，摇荡如悬旌。
秋日怀友
作者：黄哲
朝代：明
体裁：古风

云馆秋气凉，前楹新雨歇。凉飙振清籁，炎景韬馀烈。时菊有芳华，露棠飘绛叶。慨此摇落情，于焉谬司业。端忧鬒发变，和俗性灵竭。贞履期可坚，玄言讵当接。渺渺睇川梁，日暮方舟涉。
秋月篇
作者：黄哲
朝代：明
体裁：五言排律

金商鸣素节，瑶律届先秋。始见西陵月，婵娟沧海头。清规临夜满，澄影际天浮。媚浦沈珠迥，凝波净练收。常悬鳷鹊署，初照凤凰丘。碧落宵同映，银潢晓共流。梁园生绮梦，陈榭感芳忧。爽洽征人袂，光含思妇楼。玉台情未已，鸾镜影空流。讵惜盈亏屡，仍知晦朔周。关山随别骑，淇水送行舟。愿逐馀辉去，兰台奉夕游。
秋月篇
作者：黄哲
朝代：明

金商鸣素节，瑶律届先秋。
始见西陵月，婵娟沧海头。
清规临夜满，澄影际天浮。
媚浦沉珠迥，凝波净练收。
常悬鳷鹊署，初照凤凰丘。
碧落宵同映，银潢晓共流。
梁园生绮梦，陈榭感芳忧。
爽浃征人袂，光含思妇楼。
玉台情未已，鸾鉴影空留。
讵惜盈亏屡，仍知晦朔周。
关山随别骑，淇水送行舟。
愿逐余辉去，兰堂奉夕游。
简涂叔良朱仲雅二博士
作者：黄哲
朝代：明
体裁：五言排律

贞士多苦节，考槃依涧陲。丛兰佩芳洁，悦怿遂幽期。至德无终逸，明扬膺盛时。兹焉华东阁，俊乂相追随。列宿呈光彩，翔飙清羽仪。皇谟敷禹训，风雅泛周诗。幸俾纤蒙器，叨承陪绛帷。何因永斯好，介尔崇明禧。
自君之出矣·其一
作者：黄哲
朝代：明
体裁：乐府曲辞

自君之出矣，无处托鳞音。思君如昼烛，泪尽不明心。
舟泊龙湾寄孙仲衍
作者：黄哲
朝代：明
体裁：七言律诗

吴樯楚柂十年间，又度秦淮虎豹关。眼底故人成寂寞，梦中尘业负高闲。九州风雨东南会，七泽波涛日夜还。江上思君云路杳，掀篷愁对蒋陵山。
行路难为洪都义士杨安赋
作者：黄哲
朝代：明
体裁：古风

粤客慕远游，东来访仙洲。扶桑弄赤日，簸荡神鳌丘。天吴变现横蛟虬，狂澜欲济无轻舟。我心西悲安可极，九疑回望丹山色。斑竹荒祠暮雨深，湘灵泪尽湘江碧。直欲排云窥九关，长风萧萧去不还。鼓刀击筑行路难，相逢杨子倾心肝。此公平生负奇气，对我高谈论经济。宫中圣人急徵贤，君材磊落终难弃。平生耻作侯门宾，声华满座惊陈遵。黄金结交重然诺，白首相知忘故新。予亦高阳旧徒侣，怜君局蹐随风尘。知君爱君心独亲，相逢正值秦淮春。秦淮茫茫春水绿，春风扑缸春酒熟。登楼一醉成悲歌，起舞龙泉悄终曲。君不闻神鹰未脱鞲上绦，搏呼梦刷秋空高。焉能委翅随斥鴳，喧啾俯啄栖蓬蒿。又不闻留侯五世誇相韩，徇节忘躯西入关。功成乃慕赤松去，富贵浮云非所干。尔有万古心，时来亦如此。鲁连欲奚为，欲蹈东海水。行路难，难可量。海水尚可济，身名终自强。愿为黄鹤云中翔，淩风振翮超八荒。
诗僧杞上人得旨归鄱阳葬亲二十二韵
作者：黄哲
朝代：明
体裁：五言排律

白下春容减，红亭丽日升。暂邀芸阁彦，相送草堂僧。辇毂同文会，旃檀异德称。诗名随处满，华幄自天承。久被宸衷眷，仍推讲座登。离宫频召对，前席誉材能。尚食供蒲馔，禅宗问葛藤。龙河朝洗钵，鹿苑夜传灯。般若翻神贝，袈裟出御缯。抽毫联百咏，挥麈竟三乘。净洒银河水，清涵玉井冰。虚空常湛湛，行往独兢兢。陟屺怀芝垄，瞻云别蒋陵。纶音旌孝德，珍翰诔先堋。寸草慈晖映，双林瑞露凝。逍遥无俗虑，攀饯有佳朋。祖帐琼花坠，皇京宝树层。江流杯浩渺，岩户锡飞腾。绮散烟霞动，珠含海水澄。虎溪从惠远，牛渚待袁宏。莫厌尘缘混，终知雅颂兴。澹湖吟赏遍，来就鹤书徵。
谒黄石公庙
作者：黄哲
朝代：明
体裁：七言律诗

榆径深深一草堂，松阶寂寂半斜阳。青山远近分齐鲁，黄石英灵阅汉唐。碑断蟠龙荆棘暗，坛空鸾鹤桧槐苍。乡人更说传书意，故国风云入渺茫。
费将军凯还歌
作者：黄哲
朝代：明
体裁：古风

费侯佐国文且武，礼乐从容在军旅。汉家卿相谁得如，云台功臣祭征虏。王师转战下山东，大将平燕无限功。复有奇兵专节制，将军同日度居庸。居庸城边草初白，戎兵夜遁龙沙北。长风吹沙铁山黑，贤王雕弓控不得。组练如霜未倒戈，狼烽斥候通滦河。将军洗兵河上波，马前双吹金哱啰。英雄如公信无敌，据鞍归来亲草檄。归来更唱平戎歌，燕然山头堪勒石。忽忆去年驻阿城，仆忝微官曾送迎。马头北去扫燕土，今日传闻朝玉京。旌麾再入阿亭路，横槊赋诗肯相顾。官桥一道野棠开，人到当时列营处。东风二月江南春，露布先传到紫宸。丹书铁券分茅社，愿尔功成过古人。
费将军凯还歌
作者：黄哲
朝代：明

费侯佐国文且武，礼乐从容在军旅。
汉家卿相谁得如，云台功臣祭征虏。
王师转战下山东，大将平燕无限功。
复有奇兵专节制，将军同日度居庸。
居庸城边草初白，戎兵夜遁龙沙北。
长风吹沙铁山黑，贤王雕弓控不得。
组练如霜未倒戈，狼烽斥候通滦河。
将军洗兵河上波，马前双吹金哱啰。
英雄如公信无敌，据鞍归来亲草檄。
归来更唱平戎歌，燕然山头堪勒石。
忽忆去年驻阿城，仆忝微官曾送迎。
马头北去扫燕土，今日传闻朝玉京。
旌麾再入阿亭路，横槊赋诗肯相顾。
官桥一道野棠开，人道当时列营处。
东风二月江南春，露布先传到紫宸。
丹书铁券分茅土，愿尔功成过古人。
贽相国李公善长
作者：黄哲
朝代：明
体裁：七言律诗

吾君神武定中朝，丞相勋名冠百僚。汉室兴王推邓禹，唐宗开国任房乔。江淮草木知名旧，吴越山川辟地遥。好向龙楼扶赤日，便观麟阁近璿霄。
赠刘仁仲昆季还浙东
作者：黄哲
朝代：明
体裁：五言律诗

沈忧自多绪，复此送归人。昨夜淮南雨，不知芳树春。朅来持别酒，相与慰兹晨。日暮行舻渺，东南弥越津。
赠刘宗弼司业赴浙西佥事
作者：黄哲
朝代：明
体裁：古风

晨颁锦花诰，夕敛绛纱帷。聊当持宪节，讵是解逢衣。于越山水秀，吴江鲈鳜肥。移舟发白下，摇旆出江畿。川寒葭苇静，天清鸿雁飞。勿念离群速，承明应复归。
赠戴云
作者：黄哲
朝代：明
体裁：七言律诗

十年惯听京华雪，忽忆闻鸡梦觉时。万户晓钟金气应，九重仙仗佩声迟。湟州桂树谁招隐，庾岭梅花有所思。一曲阳春知寡和，郎官清胜浩然诗。
赠洗口于巡简
作者：黄哲
朝代：明
体裁：七言律诗

东郡于公最有名，为儒曾事鲁诸生。鹤书三聘云间下，龙剑双飞海上行。明月画船依桂浦，碧山红树绕花营。斋中旧客今谁在，青眼相逢万里情。
赠王深之官永康
作者：黄哲
朝代：明
体裁：七言律诗

赏心亭下玉壶倾，客里难堪送客情。沙际绿芜朝雨净，天涯江树晚云平。扁舟剡水因乘兴，高策河汾旧有名。勿谓微官淹骥足，金华凉月对秋清。
赠白守中之湖广
作者：黄哲
朝代：明
体裁：五言律诗

王孙芳草绿，离思满西州。桂醑秦淮夕，兰桡江汉秋。名藩今所重，形胜昔无俦。元规宾从美，吟啸在南楼。
赠陈宪使还嘉兴
作者：黄哲
朝代：明
体裁：五言律诗

蘅皋理轻楫，华筵饯远人。潮生碧海曙，雨歇红亭春。适越遂辞禄，还吴思问津。超然不可企，遥睇东山云。
过梁昭明太子墓
作者：黄哲
朝代：明
体裁：古风

帝子降南浦，飘摇苍桂阴。神飙回震阙，玄迹閟坤岑。凤陵辉璞蕴，龙沼媚珠沉。文藻绚华黻，芳芬扬素襟。遗编轶正雅，旷代驰徽音。玉马风云变，金凫岁月深。霜兰秋被阪，烟萝夕翳林。采蘋思永荐，捐玦遂幽寻。灵修忽尔逝，岁晏劳予心。辽东鹤驭远，缑岭鸾笙吟。眇眇因怀昔，营营徒慨今。瑶华竟衰歇，惆怅雍门琴。
送董文启出宰江夏
作者：黄哲
朝代：明
体裁：七言律诗

委佩晨看拜玉除，西游真食武昌鱼。王孙碧草秋无际，仙掌金茎露下初。今日才名须卓茂，当年词赋说相如。登临若对南楼月，待尔宾鸿寄尺书。
送道士蒋玉壶还茅山
作者：黄哲
朝代：明
体裁：古风

华阳初慕道，羽服依岩际。辟谷咽晨霞，朝元结真气。朗吟扶桑颂，伏谒三茅氏。却驾云中龙，来游人间世。谈玄蕊珠阙，稽首张乐地。调笑芙蓉笙，声飘凤凰吹。仆愧金门彦，时闻玉箫偈。方忻兰苑晤，忽念荷衣逝。欲和瑶台章，幡然紫烟闭。石室萦翠芝，丹丘蔼松桂。望望劳予心，犹怀碧山契。
送邵李二巡简赴京
作者：黄哲
朝代：明
体裁：五言律诗

驿树残朝雨，汀潮急暝流。旌麾从此别，尊酒慰离忧。虎石经衔箭，龙门拟共舟。蟾溪他夜月，思尔玉京游。
醉歌行为邝复初雄飞昆仲赋
作者：黄哲
朝代：明

昨日风雨中，我来自西山。
不知春早暮，花落长林间。
林间幽人心事闲，相逢一笑开云关。
问我别来春几度，五见飞花满行路。
黄橙丹荔绕池栽，清水离离照芳树。
登高酌我黄金罍，倾情写意无嫌猜。
携觞复就花下饮，鸟啄余花铺绿苔。
我惜落花君莫扫，乘兴即来坐芳草。
江山如此多阅人，与君相期恨不早。
君家伯仲多材雄，白眉更是人中龙。
东山还着谢公屐，百世行藏安得同。
尔曹曾辞鹤书召，予亦蹉跎走荒峤。
华发盈簪已自惭，乌巾折角从人笑。
悠悠行路心，惟君可知音。
南冠发楚奏，拂拭瑶华琴。
商声凄凄夜沈沈，酒酣风悲月出林。
终然苦调不可听，为君更赋还山吟。
他年访我桃花洞，洞口花残春正深。
醉歌行为邝复初雄飞昆仲赋
作者：黄哲
朝代：明
体裁：古风

昨日风雨中，我来自西山。不知春早暮，花落长林间。林间幽人心事闲，相逢一笑开云关。问我别来春几度，五见飞花满行路。黄橙丹荔绕池栽，清水离离照芳树。登高酌我黄金罍，倾情写意无嫌猜。携觞复就花下饮，鸟啄馀花铺绿苔。我惜落花君莫扫，乘兴即来坐芳草。江山如此多阅人，与君相期恨不早。君家伯仲多才雄，白眉更是人中龙。东山还着谢公屐，百世行藏安得同。尔曹曾辞鹤书召，予亦蹉跎走荒峤。华发盈簪已自惭，乌巾折角从人笑。悠悠行路心，惟君可知音。南冠发楚奏，拂拭瑶华琴。商声凄凄夜沈沈，酒酣风悲月出林。终然苦调不可听，为君更赋还山吟。他年访我桃花洞，洞口花残春正深。
金陵赠别诗送彦晦先生南归
作者：黄哲
朝代：明
体裁：七言律诗

几人廊庙几蓬蒿，砚滴怜君驱海涛。黼扆天开传诏檄，都门人喜咏干旄。金陵月色侵诗梦，庾岭梅花照使袍。圣主恩沾均出处，顿令闲客遂清高。
雉朝飞
作者：黄哲
朝代：明
体裁：乐府曲辞

野田无人蒿草薄，群雉班班草中落。五月禾熟桐风清，南陂北陂声喔喔。东方渐高晨露稀，金翎绣项争光辉。桑畦如雾行不见，雄鸣挟雌惊复飞。渴饮幽涧泉，饥啄野田粟，群雏来哺声粥粥。宁向郊原抱耿介，不羡云霄竞高逐。鲁恭慈仁，桑阴自驯。鳏茕窃伤，犊牧采薪。下防虞罗，上畏雕鹗。朵颐垂涎，群动交虐。圣人祝网天网疏，八纮山泽无畋渔，蓬机艾戈无尔图。朝出陌上飞，莫还蒿下居。翼众雏兮行且呼，饮而啄兮宁尔躯。雉兮雉兮乐何如，慎勿变化陈仓为怪诬。
青宫哀词
作者：黄哲
朝代：明
体裁：七言律诗

前星光陨太微间，云阙龙归不可攀。惨结玄云迷海岳，泪挥寒雨遍戎蛮。清都鹤驾翱翔远，缑岭鸾笙缥缈还。遥想皇情哀恸处，万年松柏紫金山。
题刘千户英武舟卷
作者：黄哲
朝代：明
体裁：古风

将军十五二十时，银艾初悬双佩垂。材能不负将家子，年少成功人所推。青春照耀黄金铠，出入辕门好丰采。湘南自昔产英豪，况有雄名播沧海。海波忽沸神鳌丘，元戎万舸横中流。霆轰电扫势无敌，遥见将军英武舟。将军舟，甚英武，牙樯锦缆追风橹。半夜扬帆奏凯歌，千夫击楫鸣笳鼓。自从归驻北山边，兹事流传又五年。绣衣使者文章述，大胜磨崖千仞镌。
题招鹤轩
作者：黄哲
朝代：明
体裁：古风

忆昔南游窥洞庭，醉骑孤鹤横苍冥。千年云梦掌中小，一点君山湖上青。翱翔更入潇湘浦，湘灵弹瑟鹤为舞。清风双翅若乘轩，令我归心厌尘土。翻然独下昆仑台，鹤飞却望辽天回。武昌楼前招不得，惟见白云天际来。朱君华轩号招鹤，金茎可饮芝可啄。临皋羽客再相期，为尔长鸣返寥廓。
题蒲涧读书处
作者：黄哲
朝代：明
体裁：五言排律

编茅临巨壑，伐木憩幽岩。摇琴初涉涧，投册静窥潭。丽泽方求益，知人谐所耽。灵芬遥可挹，渊物坐能探。野褐听朝诵，霜猿闻夜谈。董帏凉结蕙，管榻涧霏岚。予志在山水，宜从云外参。
题野塘景
作者：黄哲
朝代：明
体裁：七言绝句

花落春塘隐暝流，湖光山色未销忧。双双白鸟忽飞去，撩乱文鸳不自由。
饯区伯宽领归善邑教
作者：黄哲
朝代：明
体裁：古风

横塘候秋色，芳蕖飒已变。渺渺波上舟，忽如翔风燕。琴觞激幽思，笾豆徒有践。所念同襟者，飘摇各乡县。章逢协冲素，况复斯文彦。此邦多奇胜，名山蔚葱茜。暄壑栖云霞，寒松阅霜霰。尔行问津处，沮溺因可见。
田家
作者：黄嘉仁
朝代：明
体裁：七言绝句

烟含暝色入村场，一亩平田隔草堂。急雨初收新水满，藕花香杂稻花香。
溪晓
作者：黄嘉谟
朝代：明
体裁：五言律诗

山深日未出，舟小一溪孤。麦浪随风偃，松涛隔岸呼。沙明惊宿雁，星没散饥乌。霜鬓清潭照，松松白映颅。
九仙山
作者：黄器先
朝代：明

昔年去看山，手扳万仞如飞猿。今年去看山，循循咫尺如蚰蜒。彭殇老壮真倏忽，安得在世尝酡颜。武彝天寿皆往昔，九仙户牖反泫然。为因兹山禀神秀，天池绝顶吐涓涓。昆仑瑶池此渗液，星宿下注基流元。腴田绘地来灌溉，琪枝琳草殊翩翩。高比泰华耀南极，俯视南溟如杯盘。九仙列坐九拳石，团团似挹池之边。樵竖相传每如此，名称至今雄九仙。青龙玉华皆子姓，神姿异骨得奇权。上游飞驰作门户，回环百里分墙垣。日月风雷悉经此，飞鱼宿豹藏般般。昔年宅兆居其下，尝欲祭海先河源。偶修郡志乃搜入，招提亦与记灵园。灵台灵沼半天上，巀嶭畏忌劳间关。非疑四愁在此处，何因平子发之叹。盖由宿昔好奇胜，功名不慕慕游山。襄阳冠盖不愿往，愿从庞公采药还。而今老病在山下，抱朴松风听之间。帘泉石楼不可到，安不泪下如流泉。于戏，天地可望不可即，谩期两腋习习生风翰。
书堂石
作者：黄器先
朝代：明

数里飞湍似吕梁，梁山之上读书堂。秋来江色流黄叶，雨后人家住碧湘。中古有音传姓字，少微无恙乐虞唐。踏歌野服看鸂鶒，双聚双飞亦雁行。
太平寺
作者：黄器先
朝代：明

吾亦久遗荣，东林浃素襟。支云天炼石，秣马客鸣琴。面寺开三径，头陀共一吟。不妨来信宿，自是武陵寻。
游南华寺
作者：黄器先
朝代：明

名园缥缈寻给孤，韶石磊落似砗磲。灵鹫宝林皆飞走，西域天竺东来储。刹土毫光万里照，雁荡灵湫寓梵书。韶州之北舜张乐，韶州之南佛结闾。白象辚囷兽蟠地，朱门灼烁金为居。香藤古树曹溪口，美室良田鹫岭初。诸天高阁鸣钟磬，半夜长廊击木鱼。累朝受敕帝为护，八圣延光皇作誉。法宝螭文首天语，虞书周诰锡当宁。眷兹大鉴属全智，故来一人谓起予。况今纷纷学孔辈，视为月窟奔蟾蜍。阙里沙门道非隔，南华东鲁近通渠。三千万忆周儒释，缝掖袈裟互卷舒。杏坛菀茂当兰若，作礼威仪比曳裾。小子何当来忏悔，跏趺踧踖复与与。叹息孔庙蔑由至，遥瞻曲阜帝农墟。
玉华山
作者：黄器先
朝代：明

玉华山如玉笋开，屋连华盖张三台。道士开坛礼北斗，九仙嶂下訇清雷。是时玉皇正宣敕，命我老人寿南极。茅屋不惊风雨来，子孙长大贡天樯。
登高峰远眺
作者：黄器先
朝代：明

雨溪云碓杂村舂，万顷腴田绿海中。绝顶日晴堪野眺，稻粱馀粒落征鸿。
羊径
作者：黄器先
朝代：明

羊径肠应曲，行人大不宁。胆矾来鸭绿，铁宝闪银青。杂树云依密，洪崖水自零。此中聊可慰，潇洒得林坰。
青龙山
作者：黄器先
朝代：明

青龙山前山似园，浑如八阵开旌？。孔明久在隆中卧，水口有山如虎逻。日日看山烟雾中，又如狮子舞春风。滚滚抛毬何处去，观君恐是天边御。
青龙山
作者：黄器先
朝代：明
体裁：古风

青龙山前山似园，浑如八阵开旌�。孔明久在隆中卧，水口有山如虎逻。日日看山烟雾中，又如狮子舞春风。滚滚抛毬何处去，观君恐是天边御。
三妇艳
作者：黄圣年
朝代：明

初日煦煦照鸡豚，马牛服皂治田园。时清吏廉赋易简，丈人无事，修整闺门。大儿授孝经，中子授论语。小者颇自负，诵诗能通韩氏故。有时察举高宦，无事可以啜菽饮水乐儒素。昨者少妇初上堂，先从中妇问公妪。中妇初时来，得之于大妇。我家诸妇诚易为，羹臛粗可办，织作不务绣与絺。公妪日高坐，抱接孙雏嬉。
九成台
作者：黄圣年
朝代：明

一片韶阳石，空沿南狩文。薰风如再鼓，绝峤始应闻。斑竹迷秋雨，苍梧断古云。独将瑶瑟意，明月吊湘君。
净慧寺
作者：黄圣年
朝代：明

得知谁是再来身，尚忆城中一法尘。九级弧棱回日月，半龛灯火开梁陈。林分诃子僧无碍，坛接菩提佛有邻。共倚风蝉吟往迹，又将诗句种前因。
善哉行
作者：黄圣年
朝代：明

高台悲风，烈士悲心。匪道云远，霜多岁阴。成名甚难，身亦不赀。吞炭漆身，乃得一死。羽化丹飞，不离世机。华表千年，终当来归。伟哉造化，心大身小。深山大林，人不如鸟。衣不厌新，人不厌故。齐紫三入，乃变其素。相彼丘陵，蹶然而崩。聆此空谷，鸟鸣嘤嘤。嘤嘤者鸟，于何其臻。福禄寿考，人百其身。
守岁
作者：黄圣年
朝代：明

于世原无术，生涯只自惊。百年三纪去，两岁一宵争。京洛尘堪倦，蓬蒿径未成。却怜罗绮会，不待晓钟鸣。
宗德诗
作者：黄圣年
朝代：明

奕奕龙山，维乡之望。宪宪我祖，实著其乡。殖于德仁，所牟匪利。保艾我后，俎豆以治。猗我昭考，厥惟小宗。率承先德，聿隆厥躬。受禄于朝，时用勿展。贻我令名，亦孔之腆。伯也矫矫，蔚为邦英。匪躬竭节，世其清贞。施则未光，志实靡晦。是训是绳，陟降斯在。
怀仙志
作者：黄圣年
朝代：明

胜览何如此，临高一怆神。谁知台下雨，故是梦中人。赋色今犹丽，游踪久已尘。楚宫亦烟灭，虚忆细腰春。
濠上新柳家大人命赋
作者：黄圣年
朝代：明

阳回江上百花明，柳色先看弄晓晴。拂岸柔条堪系舸，傍檐纤叶待巢莺。烟笼舞影当杯浅，雪拟飞花点席轻。自是柴桑归去早，春风门巷倍关情。
百一诗
作者：黄圣年
朝代：明

君子远嫌，于人不知。贞女自誉，适授之疑。大明当天，重昏自败。白昼秉彗，乃自生怪。尧舜举直，不烦其术。岂诸谗顽，而能一一。岂其剸割，必俟太阿。美言玮节，其伪孔多。登车执辔，坐致千里。与骥同奔，何时而已。民讟其上，吏雠其主。可以取庸，子将證父。人亦有言，以方试病。无损其方，祇速其命。
短歌行
作者：黄圣年
朝代：明

彼昼何长，岁计乃短。迨我今暇，申此诚款。吹笙鼓瑟，以乐嘉宾。中苟不接，化为劳薪。昔我初生，伤乎末季。及吾方刚，而乃不啻。盻彼流水，其流汤汤。亮无利楫，孰溯以航。岁不我与，世亦如斯。道远倒行，徒为人嗤。炙我枯鲤，命我匏尊。惟彼无怀，可与晤言。
秋
作者：黄圣年
朝代：明

忽觉空阶下，凉飙到叶声。似乘残雨入，时唤一虫鸣。楚曲青兰怨，吴衫白苧轻。所思千万里，萧飒最关情。
答子明人日作
作者：黄圣年
朝代：明

几度青阳雨，都沾紫陌尘。最怜春作客，空惜日为人。漂泊曾谁问，莺花只自亲。今朝落梅处，定有翠眉颦。
芙蓉歌
作者：黄圣年
朝代：明

唤侬玉芙蓉，爱侬面相似。谁知山上峰，亦与侬同字。山上芙蓉空嵯峨，水上芙蓉秋露多。面上芙蓉当若何。
谒汉寿亭侯墓
作者：黄圣年
朝代：明
体裁：古风

立志在春秋，取义惬幽独。凛凛烟霜间，耿光灼人目。矧兹登崇封，森森罗宰木。灵衣飒神爽，閟宫献肃穆。惊飙紫骝怒，阴霆宝刀煜。流眄感霸图，山川阨全蜀。汉烬自不然，丹心此焉烛。谁云数尺土，英雄驰九服。
谷溪遣兴
作者：黄圣年
朝代：明

新涨失江隈，轻阴向午开。舟从叶底出，涛向树间来。杜若堪延伫，蒹葭宛溯洄。吴吹空自好，未遣棹歌催。
赋得秋闺月和家兄
作者：黄圣年
朝代：明

长空一片月，飞向画楼前。影共寒衣薄，愁将破镜悬。凄清看枕簟，明白梦关边。莫是征夫苦，秋风急上弦。
过光孝寺若惺禅室讲堂分赋
作者：黄圣年
朝代：明

何年法性寺，重睹讲筵开。庐岳寻师去，曹溪乞法来。一庵深借树，半偈了非台。犹幸钟声接，微言许往回。
送何龙友太史还朝
作者：黄圣年
朝代：明

河阳车骑散重阴，羽猎声华在上林。望阙几年沧海使，出关今见白云心。梅花江国行频见，春色龙池到已深。揽袂莫须三叠曲，垂裳方御五弦琴。
钱塘饮张梦得斋中
作者：黄圣年
朝代：明

聚首堪悲碣石天，空囊还著远游篇。书生忧国真无赖，倦客寻僧却有缘。万里山河孤笑外，五年烽火醉吟边。忽听急管催兰舸，愁绝西湖几瓣莲。
陈顺虎郊园
作者：黄圣年
朝代：明

披薜堪拚野兴赊，凌云赋色照京华。衣冠世泽称韦曲，棋墅风流属谢家。渌水暗通舟似叶，碧阑深倚面如花。清秋莫奏营前笛，吹落山庭片片霞。
七星岩
作者：黄圣期
朝代：明

何年驱石贮仙家，曲磴岧峣鸟道赊。玉乳低悬迷日月，碧萝高挂积烟霞。明河盥去星堪摘，孤掌擎看柱欲斜。到日瑶台秋正好，可谁同驭五云车。
严陵钓台
作者：黄圣期
朝代：明

日暮江寒隐富春，客星曾此濯清尘。一竿把钓仍堪老，五月披裘未压贫。素业自应留水石，高名终拟傲麒麟。桐江系鼎丝千尺，岂为狂奴洽隐沦。
园亭漫兴
作者：黄圣期
朝代：明

小筑傍花丘，官閒或寄留。稍怜尘境绝，兼爱野情幽。云树晓全暝，风林午近秋。盘桓不觉久，于此坐销忧。竟日未云涉，初晴一杖藜。石床经雨湿，藤架接云低。水决新渠溢，花深旧路迷。坐来幽兴洽，得句剪桐题。阒寂一蓬门，经时独晤言。物情原不竞，吾道故常尊。养性惟栽树，谋生或灌园。偶来从所好，不是学逃喧。简懒空成癖，劳劳愿转违。漫寻桑者乐，稍息丈人机。树密凉生早，亭空暑到微。午眠长自足，偃仰憺忘归。
园亭漫兴·其一
作者：黄圣期
朝代：明

小筑傍花丘，官閒或寄留。稍怜尘境绝，兼爱野情幽。云树晓全暝，风林午近秋。盘桓不觉久，于此坐销忧。
园亭漫兴·其三
作者：黄圣期
朝代：明

阒寂一蓬门，经时独晤言。物情原不竞，吾道故常尊。养性惟栽树，谋生或灌园。偶来从所好，不是学逃喧。
园亭漫兴·其二
作者：黄圣期
朝代：明

竟日未云涉，初晴一杖藜。石床经雨湿，藤架接云低。水决新渠溢，花深旧路迷。坐来幽兴洽，得句剪桐题。
园亭漫兴·其四
作者：黄圣期
朝代：明

简懒空成癖，劳劳愿转违。漫寻桑者乐，稍息丈人机。树密凉生早，亭空暑到微。午眠长自足，偃仰憺忘归。
寄韩绪仲李伯襄二太史
作者：黄圣期
朝代：明

岭云燕雪不同时，别后封书杳莫期。穗石天晴花送暖，御河冰泮玉流澌。冥冥旅雁飞沙急，哑哑栖乌绕树迟。知尔苑中联句好，早莺啼处使人思。
春意和李葵孺
作者：黄圣期
朝代：明

春晴二月烂烟花，花飞夹道倩春华。柳条春归含晚翠，洞房春起带朝霞。珠箔绣帏春窈窕，春暖兽炉香袅袅。莫道妆台无复春，梅花昨夜春多少。殷勤绿鸟弄春频，细蹴春霙动绛尘。已曳春容回锦簇，还铺春彩绽华茵。华茵锦簇春将待，七宝香车春满载。谁家游冶竞探春，探春转觉春如海。春色今时异往时，浅碧轻红春早知。不信春光能久驻，不信春心能自持。春去春来空暗忆，两两春禽看比翼。薄衾无奈可怜春，轻寒几透春消息。日高慵起试春衫，春妆临镜羞尘函。春闺何事关春梦，春江何处着春帆。春日怀人朝复暮，侍儿未解伤春苦。忙报春风到锦堂，骄春桃李开无数。漫凭晓閤对春晖，春晖如自媚春衣。春云冉冉香丛叆，春山澹澹黛烟微。草色经春无恙碧，春尽王孙归不归。
石门洞
作者：黄圣期
朝代：明

石洞龙盘一径回，偶因汗漫破苍苔。坐临琼岛流霞上，人自蓬壶御冷来。百道飞泉天外出，千岩翠色雨中开。醉来还弄柯亭笛，飒飒松风吹落梅。
秋怀
作者：黄圣期
朝代：明

朝来爽气满檀栾，坐对西山拄笏看。玉井远含诸壑静，碧云晴锁半峰寒。殿前古柏团苍盖，湖上仙舟隐翠翰。遥忆宸游当此地，百灵趋走护金銮。帝子当离象魏悬，丽谯高望更巍然。黄霾倏噎三春雨，赤焰频惊四月天。雉堞千盘依燕雀，翚飞一炬落蜿蜒。村官指点营城日，圣主端居光宅年。天府元称二百重，园陵北望枕居庸。可堪塞岭时宵猎，几处边城起夕烽。马市频年虚议款，虏王当日漫谈封。四郊自此方多垒，三辅何时竟乐农。神京壮丽象昭回，阊阖门从碧汉开。南海晴光连禁苑，西山翠色敞楼台。万方贡使天边入，三殿材官日下来。欲向帝城一纪胜，抽毫终愧掞天才。芝房桂阁对妆楼，碧沼芙蓉引御沟。辇道乍临仙佩迥，炉烟细驻画帘秋。晨鸦每带昭阳色，夕兔长添永巷愁。闻道深居饶上理，悬知宵旰独先忧。先皇盛德本休明，肃慎由来贡内京。马市自开夷服禁，龙庭曾卫汉家营。貂珰误国随招寇，将校何人复玩兵。辽事只今忧更大，急需长策佐金城。
秋怀·其一
作者：黄圣期
朝代：明

朝来爽气满檀栾，坐对西山拄笏看。玉井远含诸壑静，碧云晴锁半峰寒。殿前古柏团苍盖，湖上仙舟隐翠翰。遥忆宸游当此地，百灵趋走护金銮。